c: text/html

text:
- Tíðindi, mentan og ítróttur
Bestu listaupplivingar í 2017
Listaupplivingarnar í Føroyum eru við árunum vorðnar fleir og fleir, og tað kann nærum tykjast ógjørligt at fylgja við í, hvat rørir seg á listapallinum. Ein sum bæði fylgir væl við, kuraterar og vitjar so at siga allar listaframsýningar og listaupplivingar er Kinna Poulsen, listaummælari, bloggari v.m. Hon gevur her sítt boð um ársins fimm bestu listaupplivingarnar í 2017.
List er ikki nøkur ítrótt og tað ber illa til at kappast um list. At eg allíkavæl havi játtað at nevna mínar bestu listaupplivingar í brátt farna ári er orsakað av, at nakrar upplivingar verða verandi í minninum, meðan aðrar hvørva so líðandi. Eg havi sjálv kuraterað ella verið uppií seks framsýningum í ár, sum eg ikki taki við her fyri ikki at vera inhabil. Eg havi tó valt at taka framsýningina hjá Tóroddi Poulsen við, tí tey nýggju verkini á teirri framsýningini taldust millum tær góðu listaupplivingarnar í 2017.
Anker Mortensen. Málningaframsýning í Gamla Seglhúsinum í Klaksvík
Anker Mortensen hevði heilar tríggjar listaframsýningar í senn í vár, sum allar vóru góðar, men málningarnir á hesi framsýningini vóru einastandandi góðir, lýsandi bláir og violettir. Anker Mortensen er abstraktur málari, hansara vøkru lyrisku abstraktiónir hava ein heilt serstakan spiritualitet og flog, sum veruliga merktist á framsýningini í Gamla Seglhúsinum.
Jón Sonni Jensen. Framsýningin Viscera Construct. Framsýning í hølunum hjá Inova í Havn
Ein óvanliga samanhangandi og ambitiøs framsýning, hvørs heiti bæði sipar til innvølir og byggivirksemi. Verkini eru tilfarsgranskandi við denti á mótsetningar sum flótandi og hart, tungt og lætt, organiskt og mekaniskt og harvið tykist staðsetingin av framsýningini í einum vísindaligum granskaraumhvørvi uppløgd og væl hugsað. Tað er yvirhøvur hugaligt at síggja føroysku listina spríkja fram á nýggjum og øðrvísi pallum.
Anny Djurhuus Øssursdóttir. Framsýning Our bodies are merely a shell which conceal our heavenly soul. í Ostahúsinum í Havn
Vit hava upplivað ungu listakvinnuna úr Søldafirði áður m.a. á Ólavsøkuframsýningini. Hon ger installatiónir og setir sínar lutir og klæði upp og skipar tey í framsýningarrúminum eins og vóru tey partar av eini dadaistiskari heild. Fyri meg er sjálv pallsetingin av verkunum sera inspirerandi – eg haldi, at hon arbeiðir sera originalt við humor og humanismu.
Tóroddur Poulsen. Tóroddur & Co í Steinprenti í Havn
Framsýningarheitið Tóroddur & Co minti um onkra lítla fyritøku og sipar sambært einum av nýggju steinprentunum til eitt antikvariat, ið eftir øllum at døma er opið í allar ævir. Framsýningin var sum ein bókhandil, tí meginparturin av listaverkunum vóru mumificeraðar bøkur, ið vóru vavdar inn í tilfar og málaðar, og sum skuldu lesast á nýggjum sum myndlistaverk.
Jóngerð Purkhús. Framsýning við tekstillist í Müllers Pakkhúsi í Havn
Hetta var ársins mest óvæntaða av teimum góðu listaupplivingunum í 2017. Purkhús arbeiðir við patchwork ella klútateppum, tvs. at hon klippir smáar lepar úr toyi og seymar tær saman eftir ávísum skipanum og tað er í litskipanunum og smáum forskjótingunum í skipanunum, at okkurt listarligt býr undir. Handverkliga eru teppini ómetaliga væl úr hondum greidd og lítið er at ivast í, at nógv tíð er farin við at tekna, klippa og seyma. Men í grundini er tað ikki so nógv tað handverkliga, tað snýr seg um. Eg eri sannførd um, at Jóngerð Purkhús kundi fingið list burtur úr lego, legði hon í.

robotstxt: allowed

filter: keep


text:
Orð: Petur Jacob Sigvardsen
Viðmerking: Yrktur 5. oktober 2007
Tað húsið, sum á Krist er bygt,
tað stendur sjálvt í ódnum trygt.
Ei annan grundvøll nakar kann
her leggja, og sum hepnast man.
Tí trygg er Kristi klettagrund
– óvikandi á hvørji stund!
Sum hornasteinur Jesus Krist
er hús várt trygt, ja, tað er vist.
Tess tilfar er so oman á
profeta og ápostlanna.
Gud skapti oss sum bygning sín,
eitt heilagt hús til tín og mín.
Gud, hjálp tú oss at byggja svá,
at hús várt kann í ódnum stá.
Tann dag, tá eldur sýna skal,
um lívsverk várt var hepnast væl,
tá fjal meg, Krist, av náði bert,
tí alt í mær er einkisvert.
Í kletti tínum, Jesus Krist,
eg biðja vil um innivist;
tú lívd mær gev, ver skjøldur mín,
og leið meg um ta síðstu sýn,
so eg í tær og tú í mær,
ta veri sjón, ið Gud vár sær.


text:
Beint eftir døgverða í dag skrivaðu Atli K. Petersen og Tórbjørn Jacobsen, ávikavíst fyri Fjølrit og Runavíkar kommunu, undir sáttmála um nýtslu av vardum verkum til undirvísingarvirksemi og innanhýsis nýtslu. Hetta hendi í gamla bygdarskúlanum í Skálafirði.
Fjølrit er góðkendur felagsskapur sambært § 40, stk. 1 í løgtingslóg nr. 30 frá 30. apríl 2015 um upphavsrætt. Fjølrit umboðar í avtaluhøpi allar rættindahavarar viðvíkjandi tekstum, myndum og nótum. Felagsskapurin umboðar Rithøvundafelagið, Felagið Føroysk Tónaskøld, Føroyskir Yrkisfotografar, Føroysk Bókaforløg, Føroysk Miðlafólk og Føroysk Myndlistafólk.
Kommunan ger avtaluna vegna sínar kommunalu undirvísingarstovnar, sambært § 13 í upphavsrættarlógini, og kommunalar skrivstovur og stovnar, sum í sínum virksemi brúka upphavsrættarliga vart tilfar samsvarandi § 14 í upphavsrættarlógini.
Í Skálafirði greiddi formaðurin í Fjølriti frá drúgvu gongdini í málinum og samráðingunum við Kommunufelagið, sum endaðu við einari semju, hóast Kommunufelagið, av ávísum orsøkum, hevur lagt tað út til kommunurnar hvørja einsæris, at taka avgerð um tær skulu taka undir við gjørdu standardavtaluni ella ikki. Borgarstjórin fegnaðist um avtaluna, sum hann væntaði og vónaði fór at verða stuðlandi undir føroyskari mentan og evsta samleika okkara: Móðurmálinum. Neyðugt er at geva mentanararbeiðarum okkara rúmari ræsur, hesir, sum virka á einum av heimsins minstu pallum - marknaðum.
Avtalan er ein royndarskipan, sum er galdandi í tvey ár frá 1. august 2018 at rokna. Avtalan kostar Runavíkar kommunu 200 krónur fyri hvønn ársnæming í fólkaskúlanum.


text:
- Skúlaverk sum eydnast væl, geva øllum næmingum, óanæð sosio-økonomiska bakgrund, javngóðar møguleikar at læra.
- Í londum, har næmingar kunnu dumpa og skula taka ein flokk umaftur, eru úrslitini sum heild verri. Sama galdar, um man samanber skúlar innanfyri lond.
- Í londum har næmingar kunnu dumpa og skula taka ein flokk umaftur, hevur familjubakgrund størri ávirkan á førleikan máldur í PISA.
- Í londum har næmingar verða býttir upp eftir førleika, fer samlaða úrslitið ikki upp, og yngri næmingarnir eru, tá uppbýtið fer fram, størri týdning fær familjubakgrund uppá PISA-úrslitið.
- Í skúlaverkum har tað er vanligt at flyta veikar ella órógvandi næmingar úr skúlanum, er samlaða úrslitið verri, og javnstøða minkar. Sama galdar, um man samanber skúlar innanfyri lond.
- Flestu vælvirkandi skúlaverk loyva skúlum sjálvar at avgera pensum og at velja um og hvussu royndir skulu brúkast.
- Flestu vælvirkandi skúlaverk loyva ikki kapping millum skúlarnar um næmingar, tvs. einki frítt skúlaval.
- Tá hædd er tikin fyri sosio-økonomiskari bakgrund og demografiskari næmingasamanseting á skúlum, standa næmingar á privatskúlum og í almennum skúlum (fólkaskúlanum) seg eins væl.
- Skúlaverk sum eru dømd vælvirkandi brúka nógvar pengar uppá útbúgving, og raðfesta læraraløn hægri enn at hava smáar skúlaflokkar.
Eg haldi punktini siga, at eingin einfald uppskrift er. Men strukturelt er eindarskúlin opinbart tað besta, og tí skal man ikki broyta tað, um man er ónøgdur við PISA-úrslitið.


text:
Orð: Hans Andrias Djurhuus
Lag: Regin Dahl
»Og hevur nú í kortinum út longd og breidd tú mált
og gjørt bestikk, so set tú kós og spæl so stýrivolt,
Ísland er bæði langt og breitt, vit finna onkran blett.
Teir gomlu funnu Vínland, ei var út í kortið sett.
Og áður navigasjón var til, varð siglt úr ætt í ætt,
og tú kanst vera vísur í, teir gomlu komu rætt.
Var stilli, teir í velskum víni drukku sær ein rús,
og viltust teir, var kumpassin ein dylla og ein lús.
Men set bert út í kortinum. – Hygg, skálin liggur her.
Vit bíða tolnir, tó at bæði vavt og givið er.
Eg leggi upp – hygg her hin rádni, stamman hon er reyð,
nú fuglin fyrst – nei hetta eru kort – á halga sjey!«
Og skiparin hann legði kort og passara frá sær.
Teir trumfaðu, so borðið skalv, og flent og givið varð:
»Teir gomlu funnu Vínland, saktans finna vit Jan Mayen.«
Í barkað segl so fagurliga summarsólin skein.
Og havið var so reint og blátt sum loftið lognarstund.
Á spentum veingjum másin fleyg um berg og gjøgnum sund.
Vit sigldu gjøgnum Djúpini við leið at Íslands strond,
eg hugsaðium eydnuleik og fjarskotin lond.


text:
Fyrst í juli mánað 2018 er strandamentanarstevnan Nordisk Kystkultur Festival á Siglufjørðinum í Íslandi. Ætlanin er at fara við trimum grindabátum úr Vági til strandamentanarstevnuna, sum var í Vági í 2016.
Grindabátarnir við manning fara við Norrønu og møguliga fer sluppin Johanna TG 326 eisini til Íslands.
Tey, sum hava áhugað í at fara við til Nordisk Kystkultur Festival á Siglufjørðinum, verða biðin um at boða frá hjá John Petersen (tlf. 210438), Boga Mortensen (tlf. 218442), Hans í Líðini (tlf. 225619) ella Óla Holm (tlf. 211985).
Seinasta freist er 10. januar 2018.
Legg tilmerkis, at tað eru avmarkað pláss til ferðina.


text:
Ein kann ikki siga annað, enn at tað gongur strálandi hjá Seth MacFarlane. Fyri stuttum kom hann við sínum fyrsta filmi, Ted, ið hevði eina inntøku á 2,5 milliardir krónur. Umframt hetta hevur hann seriurnar Family Guy, American Dad og the Cleveland Show. Tað hevur tó víst seg, at the Cleveland Show er komið at enda, tí FOX hevur avgjørt ikki at endurnýggja tað. Hetta hevur eisini við sær, at Cleveland flytir aftur til Quahog og verður so statt aftur at síggja í Family Guy.
Tað er tó oftast so, at tá ein hurð verður afturlatin, verður ein onnur latin upp. FOX hevur bílagt eina nýggja seriu frá Seth MacFarlane, ið kallast Bordertown. Søgan fyrigongur í einum lítlum býi á markinum millum U.S.A og Mexico. Bud Buckwald og Ernesto Gonzalez eru nábúgvar. Bud er pápi at trimum og arbeiðir sum kontrol á markinum millum U.S.A og Mexico. Hann følir seg hóttan av broytingum, ið fylgja við innflytarum. Ernesto er innflytari, papi at fýra og roynir at liva “the American Dream.”
Hetta skal nokk enda við nógvum stuttligum løtum teirra millum.
Tað verður spennandi at síggja, um hugskotini hjá Seth enn eru líka góð.
Verður serian á støði við Family Guy og American Dad? Ella verður hon sum the Cleveland Show? Tað kann tíðin bert vísa okkum.


text:
Tíðindasavn
Trýst her fyri at lesa tíðindi sum eru frá áðrenn 27. Oktober 2015
Ferð eftir ferð hevur Lærarafelagið ført fram, at vit útbúgva ov nógvar lærarar í mun ti...
Les meira
Ulf Blossing hevur verið við í gransking innan svensku skúlaskipanina. Frá hesi granskingini kom bóklingurin: &...
Les meira
Føroya Læraraskúli var í langa tíð grundin undir fólkaskúlanum. Á kostdeildini hú...
Les meira
Á Skúlatrøð taka tey ímóti 60 og í Skúlanum á Argjahamri taka tey ímóti 4...
Les meira
Fólkaskúlin er undir stórum fíggjarligum trýsti, og tað tykist, um skrúvan verður spent fastari f...
Les meira
Strok er okkara góða gamla barnablað, sum øll børn, ið ganga í skúla í dag, kenna. Blaði&...
Les meira
Í 1870 varð tað gjørligt hjá føroyingum at útbúgva seg sum lærarar í Føroyum....
Les meira
Heldur henda gongdin fram, fer talið á børnum í Evropa, sum eru yngri enn 5 ár og viga ov nógv, at vaksa &ua...
Les meira
Tá PISA-úrslitini verða kunngjørd, hava vit ofta hug at samanbera okkum við onnur lond. Hvar liggja vit í mun t...
Les meira
Mentamálaráðið hevur lýst 2018 at vera málmenningarár. Tað er ein góður tanki, at Mentam&...
Les meira
Tá ið næmingarnir í 9. flokki skulu velja útbúgving eftir lidnan fólkaskúla, er tað ein st&...
Les meira
Skjótt upprennur dagurin, tá vit skulu taka ímóti teimum seks/sjey ára gomlu, sum byrja í fyrsta flokki. ...
Les meira
Millum trý og fimm prosent av øllum børnum og ungum yngri enn 18 ár í Noregi hava ADHD, stendur at lesa á...
Les meira
Fleiri nýggir lærarar fara nú út í skúlarnar og fáa kærkomnar royndir, og vit ynskja teimum h...
Les meira
Á skeiðinum hevði Haldis Holst eitt upplegg um skúla og skúlamenning sæð í altjóða samanha...
Les meira
Nógv orðaskifti hevur verið um lesivanar og lesiførleika hjá føroyskum skúlanæmingum. Sí&et...
Les meira
At børn og ung ikki eru so virkin likamliga longur samanborið við fyrr, er ein fatan nógv hava, vit hava bara manglað d&a...
Les meira
– Lítið ljós er varpað á, hvat lærarar og leiðslur kunnu gera fyri at basa ófriði í ...
Les meira
Allir skúlar í landinum hava eitt álitisfólk, ella eru teir knýttir at einum, alt eftir stødd á sk...
Les meira
Tey 17 heimsmálini hjá Sameindu Tjóðum verða karmur um læraradagin hjá fólkaskúlanum &iacut...
Les meira
Skúlablaðið
Pedda við Stein gøtu 9
100 Tórshavn
Tel. 23 57 73
Teldupostur: turid@bfl.fo ella skulabladid@lararafelag.fo
2015 © Bókadeildin. All rights reserved.


text:
Trettanda heimsmálið er um, at tálma veðurlagsbroytingum. Vit skulu verða betri før fyri at standa ímóti teimum broytingum, sum ikki slepst undan. Eisini skulu vit hjálpa menningarlondunum at minka um teirra útlát av CO2. Tað skal vera á ein hátt, sum varðveitir neyðuga búskaparvøksturin at røkka málinum um at basa ógvusligum fátækradømi.
Veðurlagsavtalan, sum varð gjørd í París í 2015, var eitt týdningarmikið stig á røttu leiðini. Men avtalan er í sjálvum sær ikki nóg mikið at loysa trupulleikan. Neyðugt er at minka munandi meira um útlátið av vakstrarhúsgassum, enn tað sum avtalað er, skulu vit sleppa undan ringastu avleiðingunum av veðurlagsbroytingunum. Tí er ætlanin at bøta um avtaluna í stigum, soleiðis at alheims útlátið minkar í hvørjum. Hetta fer at krevja skjótari broytingar í heimsbúskapinum enn nakrantíð áður, og avbjóðingin er ómetaliga stór.
Hinvegin eru eisini ábendingar um, at broytingin er í gongd. Áður var Kina mett sum størsti trupulleikin, tá samráðst varð um umhvørvið, tí øll hildu at Kina fór ikki at steingja tey mongu kolorkuverkini. Í dag gera kinesarar størri íløgur í varandi orku enn nakað annað land í heiminum. Úr Kina hava tey boðað frá, at tey verja Parísavtaluna, sum amerikanska stjórnin vil taka seg úr.
Partur av orsøkini til, at kinesarar í størri mun enn onnur, eru farin at nýta grønar loysnir, er, at prísurin á sólsellum er minkaður við 80% síðani 2008. Hetta merkir at kinesarar leggja seg eftir at nýta ta orkuna, ið loysir seg best. Serliga tá hugsað verður um, at fleiri kinesiskir stórbýir eru um at kvalast av luftdálking frá kolorkuverkum og ferðslu. Fleiri onnur lond eru eisini við at leggja um til varandi orku, serliga tí at prísurin á sólorku nú er kappingarførur við kol og olju.
Vindorka er betri umtókt enn nakrantíð fyrr. Eftir bara einum ári er kolnýtslan í Stórabretlandi minkað við 52%. Trý kolorkuverk eru afturlatin og gamla ídnaðartjóðin nýtir nú meira vindorku enn kolorku.
Hvat útlát dálkar sambært hesum tíðindum mest? Hvussu er viljin í landinum at tálma tí útláti, sum dálkar mest?
Grein á kvf.fo
Hvussu eru útlitini fyri at dálking og útlát verða minni í framtíðindi, sambært hesum tíðindum?
13.1 Styrkja mótstøðumegina og evnini at laga seg eftir váðum, sum elvdir eru av veðurlags- og náttúruvanlukkum í øllum londum
13.2 Flætta tiltøk í sambandi við veðurlagsbroytingar inn í landspolitikk, virkisskráir og virkisætlanir
13.3 Bøta um undirvísing, kunnleika og førleika hjá fólki og stovnum at mótvirka, laga seg eftir og avmarka skaða av veðurlagsbroytingum og í góðar tíð at ávara um verðulagsbroytingar
13.a Seta í verk tað, ið ídnaðarlond hava bundið seg til at fremja við ST-rammusáttmálanum um veðurlagsbroyting, sum hevur sum mál í felag at útvega $100 milliardir árliga fyri 2020 frá øllum keldum fyri at nøkta tann tørv, menningarlond hava, saman við týðandi atgerðum og gjøgnumskygni við at seta í verk og til fulnar fáa Grøna veðurlagsgrunnin at virka við fíggjargrundarlagi grunsins sum skjótast.
13.b Menna mekanismur, sum bøta um førleikan at skipa fyri virkisførum ætlanum og umsitingum, sum hava samband við veðurlagsbroytingar í teimum minst mentu londunum og smáoyggjum í menning, eisini við serligum denti á kvinnur, ungfólk og staðheft og lítilsgjørd samfeløg
Heimsins bestu tíðindi hava verið á prenti í Dimmalætting í 2018.
Hesar greinar umrøða Heimsmál 13:


text:
Ein kvinna í Tempe í statinum Arizona doyði, eftir at ein sjálvkoyrandi bilur hjá fyritøkuni Uber rendi á hana. Tað skrivar New York Times.
Hetta er sambært amerikanska blaðnum fyrstu ferð, at ein sjálvkoyrandi bilur drepur eitt gongufólk.
Bilurin hevði ein trygdarførara handan bilstýrið, men bilurin var í sjálvkoyrandi støðu, tá hann rendi á kvinnuna, ið var á veg yvirum vegin.
Ein talsmaður hjá Uber sigur, at fyritøkan samstarvar við lokalu myndugleikarnar.
Fyritøkan er eisini givin við at royndarkoyra sjálvkoyrandi bilar í Tempe, Pittsburgh, San Francisco, og Toronto.


text:
Týtt leysliga: Kajfinn Hammer
Lag: Bjóða hinum djúpast falnu
1. Fram í stríð, tú frelsti skari,
stíg nú fram í Jesu Navn!
Ræddur tann, sítt lív vil spara,
aldri, aldri nær hann havn!
Stór er lønin til hin djarva,
bjart er málið, trúgvin ber!
Leiðin løgd er, hvat kann darva?
Harrin, Hann jú við tær er!
2. Túsindir og aftur túsund
vita ei um frelsu, frið;
onnur háða Jesu kallan,
far og bið tey venda við!
Halt tú hátt hitt gamla Merkið,
lat tað altíð bleiktra hátt!
Jesu stríðsmenn verið sterkir;
minnist til, Hann kemur skjótt!
3. Mangt eitt sorgtyngt sinn varð troystað,
mangt eitt brotið hjarta grøtt!
Har, ið myrkrið fyrr var sterkast,
ræður nú Guðs Andi søtt.
Tó langt burt frá Jesus ganga
túsundtals av vilstum enn,
vitnið, so at øll tað hoyra,
tit Guðs kvinnur, tit Guðs menn!
4. Framá hetjur í Guðs Ríki,
fram til stríð og sigursróm!
Eingin nú má Merkið strika,
kasta frá sær frímóð, vón!
Troðka teg heilt fram í stríðið,
í tí kraft, sum trúgvin ber;
nú má røkka ella støkka,
framá, hvussu leikur fer!


text:
Heilsurøktari og heilsuhjálpari til Heimið við Vágna
Vilt tú vera við til at skapa góð og virðilig kor saman við bú- og starvsfólkum á Heiminum við Vágna, so er tað tær vit sóknast eftir!
Vit sóknast eftir
- Heilsurøktara á setanarbrøki 0,8 at byrja 1. mai 2018, ella eftir nærri avtalu. Møguleiki er fyri hægri/lægri brøki
- Heilsuhjálpara á setanarbrøki 0,8 at byrja 1. mai 2018, ella eftir nærri avtalu. Møguleiki er fyri hægri/lægri brøki
Arbeitt verður í skiftandi vaktum og annað hvørt vikuskifti.
Á Heiminum við Vágna eru 24 pláss, skipað í tríggjar eindir. Á ovaru hæddini búgva 16 fólk á 2 eindum. Niðara hæddin er skipað sum umlættingareind, har málið er at stuðla undir eitt so virkið og innihaldsríkt lív sum gjørligt í egnum heimi - hóast førleikatarn.
Høvuðsuppgávan hjá starvsfólkunum í Heiminum við Vágna tekur støði í visjónini hjá NBH, sum er:
- NBH strembar eftir at skapa fjøltáttaðar møguleikar fyri nærveru, eldru borgarum, avvarðandi og starvsfólkum at gagni.
- NBH vil raðfesta fleksibilitet og samskapan í teimum loysnum, ið framyvir skulu finnast á eldraøkinum.
- Fyritreytin er eitt hugvekjandi øki, sum er grundað á álit, høgt fakligt støði og virðing.
Førleikakrøv
- Útbúgving sum heilsurøktari og heilsuhjálpari
- Áhuga í at arbeiða við eldri borgarum
- Áhugi og royndir innan demens er ein fyrimunur
- Góð samstarvsevni
Vit kunnu bjóða
- Fakligar avbjóðingar
- Spennandi og sjálvstøðug størv
- Gott samstarv við onnur fakfólk
Lønar- og setanartreytir
Lønar- og setanartreytir eru sambært sáttmála millum Kommunala Arbeiðsgevarafelagið og Heilsurøktarafelagið og Heilsuhjálparafelagið.
Nærri kunning um størvini fæst við at venda sær til Merry Hansen, deildarleiðara, á tlf. +298 793440.
Umsókn, við avritum av prógvum v.m., verður at senda til nbh@nbh.fo ella Norðoya Bú- og Heimatænastu, Nólsoyar Pálsgøta 32, Postsmoga 2, FO-710 Klaksvík.
Umsóknarfreistin til størvini er á middegi mikudagin 18. apríl 2018.


text:
Orð: Árni Jacobsen
Lag: Jóhan Edvard Fuglø
1. Skjótt brúðgómurin kemur, tann stundin hon er nær,
hoyr nú hann á teg kallar, í dag hann ynskir svar,
eins og tær hygnu vóru, tilreiðar vera má,
at møta tínum frelsara, brúður standa tá.
Niðurlag: Við borðhaldið tað stóra har savnast skulu øll,
av hjarta honum prísa í føgru himnahøll,
við vakra brúðleypsborðið sum brúður sita skal,
og náðitíðin styttist, nýt løtuna her væl.
2. Á lampu hava olju, og vera lívsins ljós,
tað er tín lutur vinur, mót himni seta kós,
um vegur kennist tungur, hann hoyrir tína bøn,
halt á so skal tú vinna, og stór tín sigursløn.
Mót innbjóðing má taka, um tú vilt heim ein dag,
í brúðleypsklæðum vera, og svara honum ja,
ein stórur frelstur skari skal savnast himni í,
har lovprísan skal ljóða, í ævir frelst og frí.


text:
Eftir tætt samskifti við orkumyndugleikan, ORKA, mælir SEV til at seta upp 12 vindmyllur í Suðuroynni saman við einari pumpuskipan og einari battarískipan. Haraftrat metir elfelagið, at stundin er komin at byggja eina vindmyllulund við battarískipan aftrat í høvuðsstaðarøkinum. Um alt gongst eftir ætlan, kunnu hesar báðar verkætlanir fara í gongd í 2018.
Hesi bæði næstu stigini á grønu kósini skulu fáa grøna elorkupartin upp á 70 prosent av árligu elframleiðsluni tilsamans. Elorkan í Suðuroynni, sum er leys av elskipanini í meginøkinum, verður tilsamans 75 prosent grøn.
- Vit leggja fleiri lunnar undir orkuskiftið, sum skjøtil er settur á. Meðan hesar báðar nevndu verkætlanir verða fyrireikaðar til at fremja í verki, hyggja vit eisini longur fram og seta miðvíst út í kortið, hvørjar grønar útbyggingar skulu setast í verk, staðfestir John Zachariassen, nevndarformaður í SEV.
Samstundis leggur formaðurin dent á, at eigararnir, sum eru kommunurnar, eisini skulu viðgera allar útbyggingar hjá SEV.
Í Suðuroynni verður talan um at seta tilsamans 12 vindmyllur upp oman fyri Porkeri í tveimum umførum. Seks myllur í 2018 og seks í 2020. Battarískipan skal setast upp saman við hesum myllum, og haraftrat er ætlanin at byggja eina pumpuskipan í Botni í Suðuroynni – millum Vatnsnesvatn og Miðvatn. Battaríini og pumpuskipanin eru partar av einari goymsluloysn, sum ger, at vindorkan verður gagnnýtt so væl sum gjørligt og annars tryggjar elskipanina, nú alsamt størri partur av elframleiðsluni verður fluttur frá olju til varandi orkukeldur.
Við verkætlanini í Suðuroynni ber til at fáa oljunýtsluna til elframleiðslu í oynni úr 7.000 tonsum í 2016 niður í 2.000 tons í 2021.
Pumpuskipanin í Suðuroynni fer eisini at kasta royndir av sær, sum kunnu brúkast, tá aðrar pumpuskipanir verða bygdar í meginøkinum.
Nýggja vindmyllulundin í høvuðsstaðarøkinum verður áleið líka stór sum vindmyllulundin í Húsahaga – 12 MW. Hendan vindmyllulundin skal eins og Húsahagi hava eina battarískipan, sum javnar vindin út á netið.
Í Suðuroynni hava SEV og ORKA gjørt vindmátingar í eitt lítið ár. Í báðum verkætlanum skulu gerast fleiri kanningar, áðrenn farast kann í gongd. Í samsvari við elveitingarlógina skal elframleiðsla frá vindi bjóðast út.
- SEV samstarvar við ORKU í hesum arbeiði, so at útbjóðingin kann fara fram skjótast gjørligt, sigur Hákun Djurhuus, stjóri í SEV.


text:
Heine, Hanus og Aron aftur á gomlum gøtum
TB | 20/07/16
Seinastu tveir dystirnar hjá TB sóu vit stríðsmannin Aron Sørensen aftur á liðnum. Aron hevur verið búsitandi í Danmark, men er nú fluttur aftur til oynna saman við unnustuni og búleikast tey í Sumba. Tíbetur fyri okkum, so valdi Aron at gera sáttmála við TB. Eyðkennið hjá Aron er hansara ótroyttiligi stríðsvilji – júst sum tú heldur at bólturin er farin og einki er at gera, so fær Aron á ein ella annan hátt kempað seg til bóltin og okkurt spyrst burturúr hóast alt. Aron kann brúkast bæði í verjuni og í álopinum, hann er 27 ára gamal og spældi seinast fyri TB í 2014.
Í inniverandi viku gjørdist eisini greitt, at vit hava fingið kærkomnan styrk: Tveir av okkara bestu leikarum seinastu árini, Heine og Hanus Mortensen, hava nevniliga skrivað undir sáttmála við TB.
Heine býr vanliga í Keypmannahavn, har hann lesur til lækna. Nú er hann heima á Tvøroyri eitt longri tíðarskeið og tí varð gjørligt at gera sáttmála fyri tað, ið er eftir av árinum. Eyðkennið hjá Heina er hansara einastandandi evni til at lesa spælið og at varðveita róin í truplum støðum. Heine er 25 ára gamal og hevur vant við seinastu 14 dagarnar. Hann spælir vanliga í verjuni ella á miðjuni, men nú fáa vit at síggja hvat nýggi venjari okkara, Sigfríður Clementsen, fer at brúka hann til.
At enda vóru vit so heppin, í seinastu løtu, at tryggja okkum Hanus Mortensen afturat hópinum. Hanus var ein av okkara allarbestu leikarum áðrenn hann flutti niður til Danmarkar saman við unnustuni. Hann spældi 2 dystir fyri okkum í fjørð, men hevur annars ikki spælt síðan 2013 fyri TB. Eins og Heine, so hava báðir verið profilar á liðnum hjá ÍF Føroyum. Hanus er av skjótastu leikarum, er krútsterkur og er eminentur við høvdinum. Áðrenn hann fór til DK, var hann at finna í verjuni, men hann hevur eisini royndir í álopinum.
Vit eru ótrúliga glað fyri at hava tilgongd av so góðum, lokalum leikarum. Saman við afturvenda Poul Ingason og HB-arunum Hera Mohr og Jákup Paula Breckmann, meta vit, at vit hava styrkt okkum í støðginum og gleða okkum til at fara í gongd við landskappingina aftur.
Við hesum vilja vit ynskja Aron, Heina og Hanus at vera hjartaliga vælkomnir aftur í barndómsfelagið!
Einaferð TB – altíð TB!


text:
Við U-8 dreingjunum í Streymnesi
TB | 16/06/14
Leygardagin 14. juni var U-8 várkapping á skránni á Streymnesi. Vit vóru við í ferðalagnum leygarmorgun við Smyrli, meðan onkur var farin norður dagin fyri.
At byrja við vóru, av ymsum orsøkum, bara fýra dreingir, men at enda vóru 7 dreingir, so vit høvdu nakrar útskiftarar eisini. Jón Tórður Holm var við sum venjari og eru vit sum foreldur, sera glað fyri at felagið fær borið so í bandi, at ein venjari/leiðari er við dreingjunum tá farið verður av oynni. Kappingin byrjaði kl. 13 og dreingirnir ið vóru við vóru: Rókur, Bogi, Erik, Torkil, Josva, Alex og Markus.
Fyrsti dystur var ímóti HB b og dreingirnir fóru glaðbeintir á vøllin. HEsin fyrsti dystur var merktur av at dreingirnir líka skuldu finna útav hvørjum øðrum haldi eg. Konsentratiónin var ikki í topp, men dysturin kundi farið báðar vegir. Eftir at HB var á odda 2-0 fekk Markus minkað um munin til 1-2, ið eisini gjørdist endaliga úrslitið.
Seinni dystur var móti HB a og nú vóru dreingirnir ordiliga klárir. Bogi Christiansen skoraði fyrsta málið og Alex tað seinna, í hesum dystinum, ið endaði 2-1 til TB.
Heimaliðið EB/Streymur B stóð fyri tørni í triðja dystinum og var hetta nokk tað liðið, ið var frægast hendan dagin. Dysturin endaði 4-2 til EB/S og vóru tað Markus og Alex, ið skoraðu málini fyri TB.
Fjórði dysturin var móti EB/Streymi A. Hendan dystin átti TB allan sum hann var, men eydnan var ikki við okkara spælarum. Bogi skoraði til 1-0 rættuliga tíðliga í dystinum. EB/S svaraði aftur við einum sera hepnum máli til 1-1 og tað, ið var eftir av dystinum høvdu okkara dreingir eitt hav av møguleikum, ið teir tíverri ikki megnaðu at umseta til mál. Dysturin endaði 1-1.
Fimti dysturin var móti B36 B og her var ongin slingur í valsinum. Havnardreingir vórðu flongdir av 4-0 við tveimum málum frá Bog og tveimum frá Torkil.
Sætti dysturin var tað so B36 A, ið stóð fyri tørni. Hesir fingu sama umgang og her var Bogi ordiliga í essinum, tí hann skoraði trý tey fyrstu málini – sera flott! Torkil tók sær av seinasta málinum.
Sjeyndi dysturin var móti HB C, ið undan hesum dysti hevði vunnið 4 dystir og spælt ein javnan. Hesin dysturin gjørdist tann mest spennandi, tí liðini vóru rættuliga jøvn. TÓ – okkara drógu tað longsta stráðið, tí Torkil megnaði at avgera dystin við einum fínum máli til endaligu støðuna 1-0 til TB.
Sostatt megnaði dreingirnir 4 sigrar, ein javnleik og tveir ósigrar í Várkappingini í Streymnesi. Eitt flott avrik og dreingirnir eiga rós fyri ein góðan innsats og ein góðan moral. Har var onki fjas og grenj, teir fóru til uppgávuna við fullum hjarta.
TB hevur eisini havt tvey U-8 lið til kapping í Vági og hava teir eisini fingið frálík úrslit. Tíverri kann undirritaði einans vera eitt stað í senn og tí fái eg ikki skrivað nakað um hetta. Um onkur annar hevur hug til tað, so eru tit vælkomin at senda eina grein inn, so fáa vit hana við.
Myndir: Bjarni Nygaard


text:
Gávugrunnurin latið ultraljóðstól13-08-2010
Læknamiðstøðin á Sandi fekk í dag eitt ultraljóðstól frá Gávugrunninum hjá Eik. Í hesum sambandi varð móttøka hildin á Sandi
Avlop eftir skatt og jalig útlit fyri ársúrslitið10-08-2010
Góður grundrakstur, lægri niðurskrivingar og hægri netto rentuinntøkur bera í sær yvirskot eftir skatt fyrra hálvár. Eik samtakið heldur fast við væntaða positiva úrslitið fyri árið 2010
Myndafrásøgn: Pisudagar í Eik06-08-2010
Áhugin fyri Pisutiltøkunum var aftur í ár sera stórur. Bæði í Klaksvík og í Havn møttu nógv ung fólk upp fyri at fáa svar uppá ymsar spurningar um lestrarlívið uttanlands
Størv í Eik22-07-2010
Fleiri størv eru leys at søkja í Eik. Vit sóknast m.a. eftir starvsfólka-leiðara, toymisleiðarum, bókhaldara og fólki til Kundatænastuna
Broyting í fíggjarkalendaranum19-07-2010
Hálvársroknskapurin fyri Eik samtakið verður almannakunngjørdur 10. august


text:
Grækarismessuhald verður á økinum sunnanfyri Býráðshúsið 12. mars kl. 17.30. Frits Johannesen
fer at flyta fram røðu, Nes Sóknar Musikkfelag spælir og skótarnir ganga skrúðgongu.
Skrúðgongan fer frá Posthúsinum kl. 17.15.
09.03.2007
Grækarismessuhald
Grækarismessuhald verður á økinum sunnanfyri Býráðshúsið 12. mars kl. 17.30. Frits Johannesen
- Faroexpo verður 24. – 26. oktober
- Borað og sprongt við tunnilsmunnan á Rókini
- Stíggjur 25 ár
- Drekkivatnið á Skála reint aftur
- 80-100 búeindir í 2019-2020
- Bakteriur í drekkivatninum á Skála
- Broyttar upplatingartíðir á ruskplássunum
- Tíðindi frá cruise-messu í Lissabon
- Spreinging á Rókini 20/9-18
- Býarskái í november – Runavíkin spílar seg út!
- Kvøldskúlaskráin 2018-2019
- Leiðari til Nes Sóknar Musikkskúla
- Kunngerð um broyting av Byggisamtyktini og Býarplaninum fyri Runavíkar Kommunu
- Drekkivatnið á Skála reint aftur
- Saman rudda vit Føroyar – uppá ein dag!
- Bakteriur í drekkivatninum á Skála
- Runavíkar kommuna svarar Kommunufelagnum um eldraøkið
- Burðardyggur fíggjarkarmur fyri 2019
- Mín fantastiska skilsmissa í Løkshøll leygarkvøldið
- Venjingarnar fyri 67 ár og eldri byrjar aftur


text:
Í morgin letur eitt nýtt gallarí upp í Saltangará.
Gallarí Elisabeth er navnið á nýggja gallarínum, sum er í gomlu kioskini hjá Elisabeth. (har sum klaverstemmarin helt til, í smáu húsunum norðanfyri Eysturoya Heimavirkið)
Tað er listamaðurin av Glyvrum, Harry Knudsen sum kemur at umsita húsið og tann fyrsti, sum fer at sýna framm verður Hilmar Højgaard av Saltnesi.
Skeltið á húsunum er ein mynd hjá Harry Knudsen sum er framleitt av "Skeltið"
Gallarí Elisabeth letur upp mikudagin 04.nov.2010 kl 17.00


text:
Í 2008 brúktu kommunurnar 1,7 mia. kr. til rakstur og íløgur og fingu smáar 1,4 mia. í skattainntøkum. Tað vóru serliga íløgurnar sum hildu áfram at vaksa og vóru tær yvir 700 mió. kr. í 2008. Seinastu fýra árini hava kommunurnar gjørt íløgur fyri meira enn 2 mia. kr.
Inntøkurnar standa í stað
Skattainntøkan í 2008 var bert 7 mió. kr. størri enn í 2007 og av tí at kommunurnar hava havt hall í tvey ár er nettoskuldin vaksin úr 225 mió. kr. til 521 mió. kr.
Meira enn helvtin av rakstrinum fer til skúla- og almannamál
Kommunuraksturin í 2008 var 995 mió. kr. Hetta eru góðar 100 mió. kr meira enn í 2007.
Av rakstrinum fara 600 mió. kr., ella góð 60%, til skúla- og almannamál. Har eru tað serliga barnaansingin og raksturin av fólkaskúlunum sum fylla mest.
Teknisk mál eru ein lítil fjórðingur av útreiðslunum, meðan fyrisiting o.l. er smá 17%.
Skúlabyggingin hevur tikið dik á seg
Bæði í 2007 og í 2008 brúktu kommunurnar yvir 200 mió. kr. um árið til skúlabygging. Men framvegis fer helvtin av íløgunum til teknisk mál, so sum vegir, havnir og útstykkingar.
Gongdin er ymisk frá kommunu til kommunu
Sjálvt um kommunurnar í miðal brúktu 35.155 kr. fyri hvønn borgara í 2008 til rakstur og íløgur, so er tað ójavnt frá kommunu til kommunu hvussu stór nýtslan er. Í Tórshavnar Kommunu var miðalnýtslan fyri hvønn borgara góðar 36.000 kr. og í Klaksvík var hon um 35.000 kr. Størst var nýtslan í Funnings Kommunu við nærum 65.000 kr. fyri hvønn. Á Viðareiði, í Skúvoy og í Húsavík brúkti tey minni enn 20.000 kr. í miðal fyri hvønn borgara.
Kommunuskuldin í 2008 fyri hvønn borgara var í miðal 10.731 kr. Men sveiggið er stórt. Í onkrari kommunu er fíggjarogn fyri yvir 80.000 kr. fyri hvønn borgara, og aðrastaðni skylda tey í miðal góðar 40.000 kr. fyri hvønn borgara.
Fleiri tøl eru at finna í Hagtalsgrunninum


text:
- Tíðindi, mentan og ítróttur
Íslendingar skulu søkja um FIFA-atgongumerki
Íslendska fótbóltssambandið, KSÍ, leggur dent á, at tað verður ikki soleiðis, at tey, sum eru fyrst, bara fáa atgongumerki, - tí áhugin fyri at keypa atgongumerki er helst størri enn talið av atgongumerkjum.
Bara 8 prosent av atgongumerkjunum eru markað til viðhaldsfólk hjá Íslandi.
Størri kvotu
KSÍ hevur, saman við øðrum tjóðum, verið í samband við FIFA og biðið um at fáa størri part enn bara 8 prosent. Men FIFA hevur ikki svarað enn.
Út frá verðandi kvotu, er talan um 3.200 atgongumerki til íslendingar, men leikvøllirnir, har Ísland skal spæla, hava pláss fyri 45-túsund áskoðararum.
Leinki til FIFA og atgongumerki
Ísland er í D-bólkinum, og skal spæla móti Argentina í Moskva 16. juni, Nigeria í Volgograd 22. juni og Kroatia í Rostov 26. juni.
Evsta mark at søkja um atgongumerki er 31. januar til innleiðandi dystirnar, og eisini um Ísland kemur víðari í kappingini.


text:
Seinastu fimm árini hava fleiri næmingar í Runavíkar skúla brúkt nógva tíð og orku uppá at byggja lego - og fáa eitt tólmenni, ein robott, at loysa ymiskar uppgávur.
Síðstu trý árini hevur tað gingið sera væl, og hava teir greitt vunnið føroysku kappingina. Hetta hevur givið teimum møguleika at luttaka í kappingum uttanlands, millum annað í Noregi og Týsklandi.
Í komandi viku gongur leiðin munandi longur burtur – hesaferð allan vegin til Grikkalands.
Hví til Grikkalands spyrja nokk fleiri, men tað stutta av tí langa er tí at teir duga sítt handverk.
Meðan LegoVinir luttóku í kapping í Týsklandi vóru fólk úr Grikkalandi við fyri eyga at fáa inspiratión til at fara undir at luttaka í First Lego League, sum kappingin verður nevnd.
- Á túrinum í Týsklandi fingu teir eyga á okkara ungu dreingir, og spurdu um teir vóru áhugaðir í at koma niður til Grikkalands at vísa grikkum, hvussu man luttók í hesi kapping.
- Sjálvandi var hetta ein áhugaverd innbjóðing, so avgjørt var at takka ja til innbjóðingina, verður sagt á heimasíðuni hjá Runavíkar skúla.
Í komandi viku fara dreingirnir saman við ferðaleiðarum avstað, og skulu vera burturi eina viku.
Á leinkjuni niðanfyri er filmur frá síðstu robotloysnini í 2013.
EksternLeinkja1: http://www.youtube.com/watch?v=Y0UPV9t6nBo#action=share


text:
- Tíðindi, mentan og ítróttur
Danski landbúnaðurin missir milliardir
Kreppa er í danska landbúnaðinum, nú turkur hevur verið í Danmark í summar.
Sambært Ritzau sigur fyribils metingin, at danskir bøndur missa virðir fyri 6,4 milliardir krónur. Talið kann gerast hægri, um turkurin heldur fram.
Felagsskapurin Landbrug og Fødevarer sigur, at úrtøkan úr landbúnaðin fer at verða óvanliga ring í ár, og at tað eisini fer at verða ógvuliga trupult at útvega fóður til djórini.
Felagið hjá donskum landbúnaðarfólki skal á fund við Jakob Elleman-Jensen, umhvørvismálaráðharra, har tey millum annað fara at leggja fram, at landbúnaðurin skal fáa lagaligari skatta- og avgjaldstreytir í ár fyri at minka um fíggjarligu ávirkanina, ið turkurin hevur við sær.
Turkurin í Danmark hevur eisini avleiðingar fyri okkum her heima. Við Dag og Viku herfyri søgdu fleiri heilsølur, at vit kunnu vænta ein prísvøkstur í heyst ella í vár á eitt nú mjólka- og hveitivørum.
Sí eisini


text:
Høgra veit ikki, hvat vinstra ger
- Sjálvstýrið ávaraði júst móti teimum avleiðingum vit í dag eru vitni til. Tí slitu vit eisini samgongusamráðingarnar. Varskóini trutu heldur ikki, tá fiskivinnunýskipanin var til viðgerðar í tinginum, men samgongan vildi ikki lurta, og nú síggja vit avleiðingarnar, nú gólvteppið er skrætt undan fyrstu 20 familjunum.
Løgmaður og fiskimálaráðharrin eiga ikki at skúgva sær undan við burturforkláringum.Fiskimálaráharrin, saman við umboðunum í Tjóðveldi, royndi av øllum alvi at sannføra Løgtingið um, at fiskivinnuuppskotið onga avleiðing fór at fáa fyri verandi aktørar. Eingin skuldi missa arbeiðið, einki virksemi skuldi niðurlagast, alt skuldi bert gerast betri og ríkari.
Men nú er kavabólturin farin á rull.
Viljin til at lurta eftir teimum mongu óteljandi viðmerkingunum, ið komu til fiskivinnunýskipanina, hevur ongantíð verið til staðar. Longu í valstríðnum vóru ætlaninar greiðar, og tá ið landsstýrismaðurin setti nevnd at gera uppskot til nýggja fiskvinnuskipan, var tað bert eitt spæl fyri gallarínum. Niðurstøðan hjá nevndini var læst frammaundan, og serfrøðin slapp ikki so frægt sum at gera sítt egna tilmæli. Landsstýrismaðurin hevði gjørt niðurstøðuna frammanundan.
Eftir teimum viðmerkingunum, ið komnar eru seinastu dagarnar, kann eg bert staðfesta, at Landsstýrismaðurin í fiskivinnumálum ikki skilur avleiðingarnar av tí, sum hann sjálvur hevur gjørt. Tí tá ið tú tekur stóran part av grundarlagnum undan fiskivinnuni, so tekur tú eisini grundarlagið undan fiskimanninum og teirra familjum.
Nú eru tað fleiri og fleiri reiðarí, ið hava sett hol á tær tillagingar og niðurlagingar, ið eru neyðugar, nú nýggja lógin er samtykt. Tað er einki undarligt í tí, tí varskóini trutu ikki, tá ið allir partar av fiskvinnuni vóru til hoyringar.
Sjálvstýrið gjørdi longu greitt í samgongusamráðingunum, at fiskvinnunýskipanin, sum samgongan hevði ætlanir um, fór at fáa stórar avleiðingar fyri alt tað føroyska samfelagið, sum er so tætt knýtt at fiskivinnuni. Longu tá skiltu vit, at okkara atfinningar og varskó fullu fyri deyvum oyrum, og nú er kavabólturin farin á rull. Reiðaríini tillaga sítt virksemi, skipini standa á sølulistum og fiskimenn eru uppsagdir. At samgongan framvegis tvíheldur um, at fiskivinnunýskipanin betrar um føroysku fiskivinnuna, má sanniliga vekja undran og ørkymlan hjá øllum – ikki bara teimum nú uppsøgdu fiskimonnunum og teirra familjum, men eisini teimum, sum ikki skiltu ella væntaðu hesar avleiðingarnar frammanundan.
Jógvan Skorheim
Formaður í Sjálvstýri


text:
Poppsangarin og sangskrivarin Eyðun Nolsøe er millum stóru profilarnar í føroyskum tónleiki. Hann hevur síðani ungdómsárini skriva og spælt tónleik, og hann er framvegis sera virkin í føroyskum tónleikalívi.
Fyrstu nógvu árini var Eyðun Nolsøe partur av Frændum, og sangirnir, hann skrivaði og spældi, vóru í flestu førum partur av tónleikinum hjá Frændum. Serliga síðani 90’ini hevur Eyðun Nolsøe eisini framført og útgivið tónleik sum solistur.
Eyðun hevur gjøgnum árini skrivað sangir sum Mítt Land, 80’ini, Dansa, Til Tey Stressaðu og aðrar, og nú er hann aktuellur við nýggjum tilfari. Hann hevur latið nýggjan sang frá sær, og eina nýggj útgáva er ávegis.


text:
- Tíðindi, mentan og ítróttur
Vinnunevndin ikki samd um veiðigjaldi
Nevndin hevði fund í gjár, men tá viðgjørdi hon uppskotið hjá Poul Michelsen, landsstýrismanni, um nýggja alilóg.
Forkvinnan í Vinnunevndini, Bjørt Samuelsen, vil einki siga um veiðigjaldið annað enn, at tillagingar verða viðgjørdar.
Uppskotið hjá Høgna Hoydal, landsstýrismanni, er, at tey, sum fiska, skulu gjalda landskassanum tilfeingisgjald fyri serliga stóra vinningin, sum fiskiskapurin kann geva.
Men í Vinnunevndini er sum skilst ikki semja um uppskotið, um hvussu nógv skal krevjast frá flotanum og hvussu, tað skal gerast.
Semja er sum vera mann ikki millum samgongu og andstøðu, men heldur ikki í samgonguni er semja um veiðigjaldið.
Vinnunevndin hevur í hesum umfarinum fingið freist til 16.februar at koma við áliti um uppskotið um veiðigjald.
Nevndin hevur havt uppskotið síðani 16. november.
Vinnunevndin hjá løgtinginum hevur fund aftur týsdagin.
Sí eisini


text:
Oljuprísurin lækkar munandi
Tað eru bert fáar vikur síðani, at oljuprísurin nærkaðist 80 dollarum fyri tunnuna.
1500 í verkfalli í norsku frálandsvinnuni
Verkfall hevur tikið seg upp í norsku olju- og frálandsvinnuni. Tilsamans 1500 fólk eru í løtuni farin í verkfall
Skotskur oljujournalistur: Hugalig oljuframtíð á Atlantsmótinum
Víðagitni skotski oljujournalisturin Jeremy Cresswell, hvørs arbeiðsøki serstakliga er Norðsjógvurin
Føroyska grundvatnið mest sannlíkt ungt
Tað heita grundvatnið, sum rennir úr jarðhitaholunum í Kollafirði, er mest sannlíkt ikki eldri enn fimm ár.


text:
Henda dagin í 1955 skuldi City Lights Bookstore geva út bókina hjá Allen Ginsberg: Howl & other poems. Nógv yrkingasøvn hava verið givin út gjøgnum ár og dag. Fleiri teirra við góðum skoðsmáli og onnur við heldur lakum skoðsmáli. Hetta savnið, sum er ógvuliga lítið í stødd og ikki eru síðutølini nógv heldur, mátti prentast í […]
Í dag hevði Dan Turéll fylt 70 ár. Tá er ikki annað at gera, enn at leggja eina yrking út eftir Onkel Danny. Nógvar eru at velja millum, og ein góð hjá honum er “Jeg holder af hverdagen”. Ikki var gerandisdagurin altíð so nogv avhildin av teimum, sum livdu undir sama taki sum Dan, men […]
Mest av øllum ræðist eg at doyggja mitt í einum setningi Mest av øllum ræðist eg at doyggja mitt í einum setningi. Mest av øllum ræðist eg, at setningurin doyr, og at eg tí doyggi mitt í einum setningi. At orðini og gerðirnar eru uppi. At alt endar, tá ið eg doyggi mitt í […]


text:
Leitar tú eftir, ella kundi tú hugsað tær nýggjar avbjóðingar?
Ert tú fyrikomandi, dugir væl at samskifta og dámar tær at arbeiða sjálvstøðugt? So hava vit eitt spennandi starv til tín. Vit leita eftir einum skilagóðum starvsfólki til innkeyp/sølu í okkara fyritøku.
Um okkum:
Vit eru ein el- og automatikk fyritøka í menning, við nógvum stórum og spennandi uppgávum (avbjóðingum).
Uppgávur:
Høvuðsuppgávan er at standa fyri innkeypinum í fyritøkuni
Aðrar uppgávur
Førleikar ella útbúgving:
Tað er fyrimunur við:
Vit vænta, at tú:
Umsókn:
Talan er um fulltíðarstarv, og verður tað sett skjótast til ber.
Løn sambært avtalu.
Umsóknir við CV og viðkomandi skjølum skulu sendast innan 1. november 2018, til:
RVtøkni Sp/f
Stangavegur 14
700 Klaksvík
Nærri upplýsingar um starvið fáast við at venda sær til Róa Vang, stjóra, á tel. 230230 ella teldupost rv@rvt.fo


text:
1928
Innihaldsyvirlit
Hendingar[rætta | rætta wikitekst]
- 1. januar - Estland skiftir gjaldoyra frá mark til kroon.
- 28. januar - Løgtingsval er í Føroyum.
- 12. apríl - Eitt bumbuálop, ætlað italska fasistleiðaranum Benito Mussolini, hevur við sær, at 17 óskyldig lata lív.
- 14. apríl - Tveir jarðskjálvtar í Bulgaria hava við sær, at 21 000 bygningar oyðileggjast og næstan 130 lata lív.
- 22. apríl - Ein jarðskjálvti í Grikkalandi hevur við sær, at 200 000 bygningar oyðileggjast.
- 9. mai - Føroya KFUK skótar settar á stovn.
- 10. mai - Fyrstu regluligu sjónvarpsendingarnar byrja í New York, USA.
- 15. mai - Disney Studios útgevur stuttfilmin Plane Crazy. Hetta er fyrstu ferð, Mickey og Minnie Mouse eru at síggja.
- 23. mai - Eitt bumbuálop á italsku sendistovuna í Buenos Aires, Argentina, hevur við sær, at 22 lata lív og 43 verða meiðslað.
- 17. - 18. juni - Amelia Earhart verður fyrsta kvinnan, ið flýgur tvørtur um Atlantshavið, hesu ferð sum ferðafólk. Wilmer Stultz flýgur flogfarið.
- 3. juli - Enski uppfinnarin John Logie Brand vísir fram heimsins fyrsta litsjónvarp.
- 3. september - Alexander Fleming enduruppfinnur pensilin av óvart, á St. Mary's sjúkrahúsinu í London, Englandi.
- 16. september - Ódnarstormur í Florida, USA, hevur við sær, at 2 500 lata lív.
- 12. oktober - Respiratorur verður nýttur fyri fyrstu ferð á barnasjúkrahúsinum í Boston, USA.
- 2. november - Filmframleiðarin Metro-Goldwyn-Mayer fær eyðkendu leyvuna Telly sum búmerki.
- 6. november - Herbert Hoover vinnur tað amerikanska forsetavalið.
- 18. november - Disney Studios útgevur stuttfilmin Steamboat Willie, triðji filmurin sum Mickey Mouse hevur høvuðsleiklut í, men fyrsti talufilmurin hann var í og Disney gav út.
Ókendar dagsetningar[rætta | rætta wikitekst]
- Joseph Stalin byrjar 5 ára verkætlanina (frá 1928 til 1932 fellur miðallønin við 50% í Sovjetiska Samveldinum)
Ítróttir[rætta | rætta wikitekst]
- 11. - 19. februar - Vetrar OL hildið í St. Morits í Sveis. Norska skoytudrotningin Sonja Henie vinnur sítt fyrsta OL-gull av fleiri.
- 28. juli - 12. august - Summar OL verður hildið í Amsterdam, Hollandi. Coca-Cola stuðlar leikunum.
List[rætta | rætta wikitekst]
Bókmentir[rætta | rætta wikitekst]
The Tower hjá W.B. Yeats.
Føðingar[rætta | rætta wikitekst]
- 26. februar - Fats Domino, amerikanskur tónleikari.
- 23. apríl - Shirley Temple, amerikanskur sjónleikari og diplomatur (d. 2014)
- 14. juni - Che Guevara, cubanskur kollveltingarleiðari (d. 1967)
- 26. juli - Stanley Kubrick, amerikanskur filmsleikstjóri (d. 1999)
- 6. august - Andy Warhol, amerikanskur listamaður (d. 1987)
Andlát[rætta | rætta wikitekst]
- 18. juni - Roald Amundsen, norskur ransóknarmaður (f. 1872)


text:
Miriel og Arvil eru rýmd úr ræðuligu fangaleguni í No Horak, har tey hava verið innistongd í eini fýra ár. Tá varð heimbygdin álopin og brend, og tey vaksnu vórðu dripin ella tikin fangar. Nú leita børnini eftir Nam Siliam, har tey vóna at finna skyldfólk á lívi. Á undurfullan hátt finna tey IShtvari, skálan í miðjum Kir Von fjallinum, har góð fólk eru um tey og hjálpa teimum at koma fyri seg aftur. Men tey gera av at fara upp í bardagan móti surpatunum, hermonnunum hjá tí valdsjúka einaræðisharranum Nimgor. Og Arvil noyðist eisini at stríðast sítt egna stríð móti hatrinum, sum fyllir hann…
Aftur


text:
Orð: Frank Gould (Fanny Crosby)
Lag: John R. Sweney
Týtt: Victor Danielsen
Upprunaheiti: Over the treshold
1. Hví standa við dyrnar?
Hví fara avstað
við byrðini, hjarta títt ber?
Hví standa við dyrnar? Kom inn nú í dag!
Tín Frelsari bíðar tær her.
Niðurlag: Nú, kom sum tú ert!
Ta byrði, tú bert,
tók Jesus og legði á seg;
hví standa við dyrnar?
Kom inn nú í dag!
Kom, náðin er frí fyri teg!
2. Hví standa við dyrnar?
Kom, leita til hann,
tann læknan, sum altíð veit ráð!
Kom, drekk av tí keldu, úr sárum hans rann,
og heilsu skal sál tín tá fá!
3. Hví standa við dyrnar?
Ger álvara av,
og nem við hans klæði í dag!
Tak móti tí æviga lívi, hann gav,
hoyr orðið og lít nú á tað!
4. Hví standa við dyrnar?
Ei lívd fært tú har;
men Jesus skal vera títt skjól;
kom inn nú, og lýsa hon skal fyri tær,
hin æviga himmalska sól!


text:
Sundalagsmenn løgdu seg á odda
TB | 29/05/12
EB/Streymur hava seinastu umførini veruliga fingið vind í seglini í Effodeildini, eftir eina laka byrjan. Teir hava innheinta munin upp til Víking, og í dag, eisini lagt seg fram um teir. 3-0 sigurin á TB við Stórá í dag, var uppiborin, men longi stóð tó javnt á. Bæði liðini høvdu sínar stórar møguleikar, og tá TB so byrjaði at fáa fleiri møguleikar, slógu sundalagsmenn til, og so bleiv uppgávan torfør hjá TB, sum máttu satsa fram eftir. Gestirnir fingu tvey mál afturat, við kontrafótbólti av allar hægsta kvaliteti. Nýggja oddaliðið er avgjørt best skipaða lið, ið higartil hevur vitjað við Stórá.
Kviku gestirnir straffaðu TB móti dystarenda
Vandamikli áloypairin, Arnbjørn Hansen var, allan dystin, sera vandamikil, og tá hann einu ferðina slapp fram við stinnu verjuni hjá TB, spurdist størur møguleiki burturúr. Hart trýstur av liðskipara okkara, Óla Johannesen, fekk Arnbjørn tó ikki nóg nógva ferð á skot sítt, og so gjørdist bjargingin væl lættari hjá Ivani Stojkovic. TB var nú blivið ávarað, og restina av dystinum lá Arnbjørn og lúrdi millum bakkarnar og miðverjarnar. Pætur Dam Jacobsen spældi eisini ein frálíkan dyst, til hann í seinna hálvleiki bleiv skiftur út fyri Arnar Dam. Arnar tók tó væl yvir, og bara økti um trýstið. Mest eyðsýndi leikarin hjá gestunum í dag var tó Leif Niclasen á høgra vongi. Hann endaði dystin við trimum málum, og í honum eiga sundalagsmenn ein vandamiklan og sera dugnaligan vong. Eftir fyrsta málið, bleiv plássið stórt úti í høgra borði, tá TB flutti fleiri fólk fram á vøllin, og tað plássið gagnýtti Leif til fulnar, og skoraði tvey mál afturat. Eitt sera flott avrik av Leif, og kanska ikki heilt tað, sum TB hevði uppiborið. Tó var sigurin uppiborin, men fortreytirnar blivu broyttar nógv, tá fyrst hol var komið á.
Verjuketan bleiv væl vard
Undirritaði hugsar aftur á Champions League finaluna, sum Liverpool spældi móti AC Milan í 2005. Tá valdi spanski venjarin hjá Liverpool, Rafael Benitez, at skifta Dietmar Hamann inn, so at hann kundi verja defensiva miðvøllin betur, so brasiliumaðurin, Kaka ikki slapp at gera størri skaða, enn henn longu hevði gjørt. Italiumenn førdu heili 3-0, tá liðini fóru til hálvleik, og eftir at sterki týskurin kom á vøllin, krúllaði hann Kaka saman, og legði hann í lumman. Kaka bleiv nærum ósjónligur restina av dystinum, og Liverpool framdi størsta bragd, sum framt er í europeiskum fótbólti nakrantíð, og vann at enda við brotspørkum.
Eitt framúr taktisk broyting, sum fullkomuliga broytti dystin.
At samanbera fótbólt á so ymiskum støði er ofta betur ógjørt, men uppgávan hjá Paula G. Hansen leiddi tankarnar hjá undirritaða, aftur til týska verjukenda miðvallaran hjá Liverpool.
Eins og Hamann gjørdi tað so fyrimyndarliga, so fekk skálamaðurin, Pauli G. Hansen fullkomuliga forðað fyri okkara vandamesta álopsleikara, Bojan Timic, og so bleiv uppgávan tað torførari hjá heimaliðnum.
Skálamaðurin byrjaði tó dystin á bonkinum, men longu eftir trimum minuttum, sendi venjarin, Heðin Askham hann á vøllin, fyri skadda Sorin Anghel, sum bleiv sligin í óvit av liðfelaga sínum, René Tórgarð. Pauli takkaði fyri álitið, og við einum fantastiskum avriki, varð hann ein av høvuðsorsøkunum til, at EB/Streymur í dag eru ovastir í Effodeildini.
Høvdu trupult við at finna pláss
Ein av okkara størstu hóttanum í ár, er serbin, Bojan Timic. Hann fekk tó sera lítið pláss í dag, og tá hinir í álopspartinum, ikki heilt rukku somu hæddum, sum undanfarnu dystirnir á heimavølli, so bleiv uppgávan sera trupul hjá heimaliðnum. Tó spurdist nakrir møguleikar burturúr, og beint undan steðginum var um reppið, at Rógvi Joensen slapp fram at einum hørðum innleggi úr høgru. Við aftaru stong, undir hørðum trýsti, fekk ein verjuleikari tó bjargað í síðstu løtu, áðrenn evnaríki TB leikarin fekk prika tonna á, og lagt TB á odda. Hesa síðstu løtuna í fyrra hálvleiki kundi TB eisini lagt seg á odda við einum vandamiklum frísparki frá áður umrødda Bojan, men skotið brast á stongina. Onkur onnur roynd bleiv eisini bjargað meistarliga av René Tórgarð, men inn fór bólturin ikki, og so var púra javnt, tá liðini fóru til steðgin.
Fyrsta hattrikkið við Stórá
Sum seinni hálvleikur leið, fingu gestirnir alt meira pláss, og fingu greiðari leikliga yvirvág. TB bleiv trýst longur aftur á vøllin, men nakran málmøguleika bleiv tað tó ikki til. Men 20 minuttir fyri dystarlok, broyttust fortreytirnar brádliga.
Eftir uppspæl úr vinstru, kemur eitt innlegg høgt innfyri til aftastu stong. Júst sum Gunnleif Olsen hjá TB skuldi skalla burtur, fær Arnbjørn Hansen snitta hann upp um Gunnleif, og bólturin fall so niður, sum á einum silvurfati, til Leif Niclasen, sum tamdi kvikliga, og hamraði so bóltin upp undir nettakið. Gleðin var, sum vera man, sera stór á gestunum, og teirra nógvu fjepparum, sum valdu at koma suður at fylgja sundalagsmonnum, hendan góðveðursdag.
TB mátti nú satsa, og eftir einari løtu, bleiv eini miðverjin, Dmitrije Jankovic settur fram í álopið, har hann skuldi royna at vinna TB størri mun, og møguliga onkran møguleika eisini. Við at satsa soleiðis, so er tað ikki altíð, at tað eydnast at fáa úrtøku. Og í dag skuldi so verða dagurin, har onki spurdist burturúr. Hinvegin fingu vandamiklu álopsleikararnir hjá gestunum meira pláss, og tá er altíð vandi á ferð. Serliga var tað úr høgru síðu, at størsta hóttanin kom, og ikki var tað løgið heldur, tí tað var júst tann síðan, sum Dmitrije hevði vart so fyrimyndarliga fyri. Leif Niclasen, sum longu hevði lagt gestirnir á odda, ynskti inniliga at avgera dystin, og tað slapp hann eisini. 11 minuttir eftir leiðslumálið, kom hann at standa leysur mitt fyri, eftir eitt av mongu skjótu álopunum hjá teimum, og frá stuttari fjarstøðu var hann ísakaldur, og sløkti vónina hjá TB.
Heimaliðið gavst tó ikki, uttan eina síðstu roynd, og var størri hepni við Bojan og TB, so kundu teir hava minkað um munin, tá serbin enduliga slapp fram við Marna Djurhuus. Harða skot hansara smeyg sær tó uttanvert handaru stong, og fleiri møguleikar fullu ikki í lut til heimaliðið hendan dagin. Í hinum endanum var Leif hinvegin ikki liðugur, og hann slapp at staðfesta trygga sigurin, við sínum triðja máli. sendingin inn um verjuna frá Hans Paula Samuelsen, var av bestu góðsku, og tætt undir málinum skoraði Leif lættliga til 3-0. Hattrikkið hjá Leif Niclasen er tað fyrsta av sínum slag á nýggja leikvøllinum við Stórá, og hetta er eisini fyrsti ósigurin hjá TB á heimavølli í ár.
Virðiligt oddalið
At EB/Streymur í dag kann kalla seg oddalið, er fult uppiborið, sæð útfrá dystinum í dag. Teir eru best skipaða liðið, ið higartil hava vitjað við Stórá, og breiddin á hópinum er góð. Teir sum komu inn, spældu allir væl, og tað ber brá av, at teir verða ringir at koppa í ár. Hugsast skal um, at teir spældu uttan vanliga liðskipara sín, Egil á Bø, og at Pætur Dam Jacobsen einans júst er komin aftur, eftir at hava sitið úti við skaða. So tað skuldi verið løgið, um ikki sundalagsmenn bara gerast sterkari, sum kappingin líður.
Hjá TB hevur tað eisini gingist væl, fyrstu umførini, men í dag kiksaði tað so. Tað er tó ongin skomm í at tapa móti einum so sterkum liði, og menn bardust manniliga fyri sakini. verða innsatsarnir eins góðir móti øðrum liðum, so trýr undirritaði, at TB væl kunnu fáa fleiri góð úrslit afturat í ár. Eisini á útivølli.
Eftir er bert at siga, komið aftur dreingir, og drívið á.
HAGTØL
Effodeildin – 10. umfar:
FC Suðuroy-NSÍ 0-2 (0-1)
0-1: Klæmint A. Olsen (44.) (br.)
0-2: Jann Martin Mortensen (83.)
Reytt kort: Poul N. Poulsen (FC Suðuroy)
HB-KÍ 5-0 (3-0)
1-0: Fróði Benjaminsen (14.) (br.)
2-0: Jógvan Andrias Nolsøe (15.)
3-0: Rógvi S. Holm (28.)
4-0: Símun Samuelsen (51.)
5-0: Christian R. Mouritsen (78.)
Reytt kort: Fróði Benjaminsen (HB)
ÍF-B36 1-1 (0-1)
0-1: Bárður Olsen (43.)
1-1: Clayton Soares (83.)
Reytt kort: Bartal Eliasen (ÍF)
B68-Víkingur 1-1 (0-0)
1-0: Jónleif Højgaard (53.)
1-1: Lasse Qvist (80.)
TB-EB/Streymur 0-3 (0-0)
0-1: Leif Niclasen (71.)
0-2: Leif Niclasen (82.)
0-3: Leif Niclasen (85.)


text:
Jan Müller
19.12.2017 - 10:46
Sambært eini prognosu frá Norsk Olje og Gass, sum umboðar tær flestu oljuvinnufyritøkurnar í Norra, fara oljuíløgurnar á norska landgrunninum at hækka komandi árini fyri síðani at minka. Fleiri komandi útbyggingar standa annars fyri framman. Frá í ár og fram til 2020 fara íløgurnar at hækka til 159,4 mia. norskar kr., men frá 2021 minka tær til 136,6 mia. kr. og til 111,3 mia. kr. í 2022.
Hóast tølini fyri 2021 og 2022 eru merkt av óvissu, so geva tølini kortini eina týðuliga ábending um útlitið heldur stjórin í Norsk Olje og gass, Karl Eirik Schjøtt-Pedersen.
”Hetta gevur grund til ótta, hvussu fer at ganga uppá longri sikt. Vit síggja longu nú, at tørvur verður á meira virksemi uppá longri sikt. Tey komandi stóru projektini mangla. Tí hevur tað stóran týdning, at politikarnir tryggja atgongd til nýggj øki og treytir, sum gera norska landgrunnin kappingarføran,” sigur stjórin í norska felagnum.
Komandi árini fer virksemið á norska landgrunninum at vaksa, eftir at oljuprísurin fall í 2014 og oljufeløg nærum góvust við at gera íløgur í nýggj fund og minkaðu um starvsfólkatalið, um somu tíð sum veitarafyritøkurnar vórðu noyddar at lækka prísstøðið.
At íløgustøðið nú aftur er farið at hækka kemst av, at fleiri nýggjar verktætlanir nú er farnar í gongd.
I 2018 minkar íløguvirksemið frá 151 mia. kr. í 2017 til 143 mia. kr. Eftir tað hækka íløgurnar fram til 2020.
”Virksemið fer vantandi at hækka næsta ár. Tá samlaðu íløgurnar kortini lækka, so kemst tað av, at tað hevur eydnast ídnaðinum at minka um útreiðslustøðið. Vit fáa meira fyri minni” sigur Karl Eirik Schjøtt-Pedersen.
Kelda: Norsk Olje og Gass


text:
Íbúðarbyggingin undir Kongavarða - ikki nóg grøn
Tórshavnar Kommuna hevur latið útbjóðingartilfar til íbúðarbygging undir Kongavarða, men kommunan setir alt ov nógvar treytir, og serliga tá talan er um hitaskipanina Í treytunum í útbjóðingartilfari…
Fyrispurningur til Sirið Stenberg, um kærur í sambandi við navnalógina
Henda mannagongdin tykist sera løgin – her er eingin grund til at kæra. Tú hevur tapt frammanundan. Men er rættartrygdin í lagi?
Bill Justinussen spyr Kristinu Háfoss, um at gera avtalur við kommunurnar um at fíggja grundstykkir
Munnligur fyrispurningur til Kristinu Háfoss, landsstýriskvinnu 1. Hevur landsstýrið nakrar ætlanir um at gera avtalur við kommun…
Jógvan á Lakjuni um navnalógina
Munnligur fyrispurningur til Sirið Stenberg, um navnalógina.
Tryggja rentuna og læsa hana fasta
Krav Sambandsflokksins er, at fólk skulu rentutryggjast móti rentuhækkingum. Um rentan hækkar ógvusliga, er eingin ivi um, at drey…
Tann reyðgrøna loysnin!
Tað er ongin ivi um, at ein tann størsta hóttanin og størsta avbjóðing í okra tíð er dálking og umhvørvið. Trupulleikin er so miki…
At lata Almannaverkinum fleiri íbúðir loysir sjálvandi nakað
Kvøldsins innslag í D&V um bústaðarmarknaðin var áhugavert upp á nógvar mátar. Men tá boðskapurin hjá stjóranum í Bústaðir gjørdis…
Torført hjá KvF, um tað framhaldandi bara fer at hava heimstað í Tórshavn
Eitt nú hava vit upplivað, at KvF í rættiliga stóran mun ikki hevur megnað at ført nøktandi kritiskan journalistikk
Tað er ikki p-talið sum ger okkum til føroyingar
Um tað var P-talið sum gjørdi okkum til føroyingar, so var eingin føroyingur til áðrenn 1983.
Hevur løgmaður gloymt krókarnar kring landið ?
Lesarabræv frá Elsebeth Mercedis Gunnleygsdóttur, løgtingskvinnu
Tóm undanførsla frá býráðnum í Havn
Lesarabræv frá Sjálvsognarfelagið Kirkjubøarvegur
Helgi spyr Poul, um virðisøking av fiski
Helgi Abrahamsen løgtingsmaður hevur sett Poul Michelsen ein § 52a fyrispurning. Fyrispurningur um virðisøking av fiski, settur P…
Kringvarp Føroya skal hava tvær redaktiónir uttan fyri Havnina
Kringvarp Føroya í tríggjar redaktiónir. Skal Kringvarp Føroya yvirliva sum tjóðarrásin fyri allar føroyingar, so má hesin almenn…
Tað er loyvt at ivast og kjakast
Í tíðindamiðlunum og teimum sosialu miðlunum verður í løtuni dúgliga róð fram undir, at samgongan er í tvíningum í spurninginum um…
Kim Jung Un og pallsetta haturstalan
Kim Jung Un tykist at verða høgt í metum millum summi. Einaræðisharri og hópdrápsmaður, ið m.a. avrættaði pápabeiggjan og síðani t…
Kristianna Winther Poulsen: Altjóða Sálarheilsudagur 2018
10. oktober er altjóða dagur fyri sálarheilsu. ST stuðlar degnum, sum varð hildin fyri fyrstu ferð í1992. Endamálið við degnum er…
Sjálvandi skal Samhaldsfasti teljast við
Fyrr var Samhaldsfasti eitt ískoyti til pensjónina. Nú er hann sjálv pensjónin. Tí eigur hann at verða taldur við í almenna rakstr…
Tá bleytur bindiklubbamaður útlivir sín ikki-eksisterandi samleika... - Eidesgaard og Breckmann
Sambært avvarðandi miðili er Óli Breckmann vorðin meldaður fyri brot á grein 266b í revsilógini. Grund? Jú, tí hann hevur kallað n…
MEGD tvingar ongan at flyta av Eirargarði
Í grein fríggjadagin 6. oktober skrivar Hanus Samró, at MEGD stuðlar ætlanini, at fólk við menningartarni verða tvingað heimanífrá…
Eingin fer væl av, at annar fer illa
Tað var ikki uttan svørðslag, at vit fingu húsini á Eirargarði 14 og 16. Fólk vóru fyri og ímóti, at bygt varð á sjúkrahúsøkinum.…
18.000 skattafríar krónur um árið til pensjónistarnar
Í januar 2019 hava pensjónistar, sum bert hava fólkapensjón og Samhaldsfasta, omanfyri 1.500 krónur meira at liva fyri um mánaði…
Forkvinna í Heilsuhjálparafelagnum rópar varskó um sparingar á eldraøkinum
Hvussu ber tað til, at tá játtanin er ov lág, so fara leiðslurnar eftir røktini og skerja tímatalið? Nær fer hendan ábyrgdarleysa…
Mál ikki nøktandi lýst
Viðgerðin í sambandi við málið um landstøð hjá Bakkafrost, vísti, hvussu óheppið tað kann vera fyri eitt mál, at avgerðir ikki ver…
Endurvenjingin - broyting krevst
Øll kunnu vit verða rakt av sjúku ella vanlukku, sum ger, at vit fáa brúk fyri endurvenjing. Í grannalondunum er henda endurvenji…
Landsmyndugleikar taka ikki ábyrgd
Á altjóða eldradegnum fríggjadagin helt Marin Katrina Frýdal røðu um bústaðartørvin hjá teimum eldru. Hon helt ikki, at landsmyndu…
Samband
Postboks 226
FO-600 Saltangará


text:
Liv and Maddie
Liv and Maddie (danskt heiti: Liv og Maddie, eitur Liv and Maddie: Cali Style í fjórðu sesong) er ein amerikonsk tannáringa undirhaldssendirøð skapað av John D. Beck og Ron Hart og framleidd av It's a Laugh Productions fyri Disney Channel. Tað er Dove Cameron, ið hevur leiklutirnar sum Liv og Maddie Rooney. Framleiðslan av sjónvarpsrøðini byrjaði í apríl 2013 við ein pilot episode víst hin 19. juli 2013 í Amerika.[1] Sjónvarpsrøðin varð send regluliga í Amerika frá 15. september 2013. Sjónvarpsrøðin varð víst fyrstu ferð í Danmark hin 20. desember 2013 sum ein sneak peek og varð send regluliga frá 24. januar 2014.
Eyðkennislagið til sjónvarpsrøðina hava teir báðir føroyingarnir Bárður Háberg og Óli Jógvansson skrivað og framleitt, teir eiga tónleikafyritøkuna Baroli Music.[2] Temalagið eitur Better in Stereo.
Innihaldsyvirlit
Søgugongd[rætta | rætta wikitekst]
Sjónvarpsrøðin snýr seg um tvær eineggjaðar tvíburðarsystrar við sera ymiskum persónleikum. Liv Rooney er sera feminin og hevur verið filmsstjørna í Hollywood í fýra ár í egnum TV-show, meðan Maddie er meira dreingjalig og dámar væl ítrótt og spælir við á kurvabóltsliðmum í skúlanum.
Leikarar[rætta | rætta wikitekst]
Leiklutir í sjónvarpsrøðini Liv and Maddie:
- Dove Cameron sum bæði Liv og Maddie, tær báðar tvíburðarsystrarnar ið eru sera ymiskar. Liv er elsta barnið hjá Rooney familjuni. Slagorðið hjá Maddie er "Bam! What?!" (danskt "Kaboom! Hvad?!")
- Joey Bragg sum Joey Rooney, er miðlingabarnið hjá Rooney familjuni og stóribeiggi Parker.
- Tenzing Norgay Trainor sum Parker Rooney, yngri beiggi Liv og Maddie og yngsta barn hjá Rooney familjuni.
- Kali Rocha sum Karen Rooney, ein skúlasálarfrøðingur og mamma Liv, Maddie, Joey, og Parker.
- Benjamin King sum Pete Rooney, ein kurvabóltsvenjari og pápi Liv, Maddie, Joey, og Parker. (Ikki við í sesong 4)
- Lauren Lindsey Donzis sum Ruby, er systikinabarn Liv og Maddie. (Bert í sesong 4)


text:
Stuðul og samstarv
Marine Harvest tekur ábyrgd og luttekur í samfelagnum, sum vit virka í.
Hvørt ár verður ein ávís upphædd sett av til at stuðla tiltøkum, sum gera mun í lokalsamfelagnum, tað veri seg mentan, ítrótt og góðgerandi endamál.
Vanliga verður stuðulin latin feløgum, felagsskapum ella einstaklingum, sum gera ein mun. Vit stuðla tó helst einans átøkum, sum koma nógvum til góðar og onkursvegna geva av sær til samfelagið. Vit stuðla ikki til beinleiðis rakstur, námsferðir ella líknandi.
Skrivlig umsókn
Vilt tú at søkja um stuðul hjá Marine Harvest, verður tú biðin um at senda Marine Harvest eina skrivliga umsókn, sum síðani verður viðgjørd skjótast tilber. Vit boða síðani skrivliga frá hvørs játtanin er játtað ella ikki.
Umsóknin skal innihalda:
- Hvat stuðulin skal nýtast til
- Hvat søkt verður um
- Hvussu hugsað verður, at báðir partar fáa gagn og meirvirði av samstarvinum
- Navn á viðkomandi felagsskapi og upplýsingar um kontaktpersón
Umsøknin skal sendast til office.faroes@marineharvest.com
Ella við posti til:
Marine Harvest Faroes P/F
Ternubrekkan 3
695 Hellurnar


text:
Nýtt! Tað gleðir okkum at kunngera, at galdandi frá 1. apríl 2017 kunnu vinnukundar hjá Føroya Tele reika sum heima í USA og Kanada við fartelefonhaldinum Fríhald+ 32GB.
Hetta merkir, at USA og Kanada leggjast afturat listanum yvir lond, har ið vinnukundar kunnu nýta fartelefonina uttanlands uttan at skulu gjalda eyka.
Vinnukundar, ið frammanundan hava Fríhald+ 32GB, fáa tænastuna alt fyri eitt, meðan onnur mugu uppstiga til umtalaða haldið fyri at fáa USA og Kanada íroknað.
USA og Kanada er í hesum føri: Alaska, Amerikansku Jomfrúoyggjar, Hawaii, Kanada, Puerto Riko og USA.
Alt um haldini
Hetta er ein vegleiðing til tín, so tú veitst alt um nýggju haldini.
Fríhald 2GB
Við hesum haldinum hevur tú fría talu, frítt sms og 2GB data at brúka í Føroyum.
Fríhald+ 8GB
Við hesum haldinum hevur tú fría talu, frítt sms og 8GB data at brúka í Føroyum umframt møguleikan at tosa, smsa og nýta data til, í og úr nærum øllum Evropa. Tú hevur:
• 20 tímar at ringja úr Føroyum og aðrar 20 tímar at ringja í og úr nærum øllum Evropa.
• 1000 sms í alt at senda til og brúka í nærum øllum Evropa.
• Upp til 8GB data at nýta í nærum øllum Evropa.
Fríhald+ 16GB
Við hesum haldinum hevur tú fría talu, frítt sms og 16GB data at brúka í Føroyum umframt møguleikan at tosa, smsa og nýta data til, í og úr nærum øllum Evropa. Tú hevur:
• 20 tímar at ringja úr Føroyum og aðrar 20 tímar at ringja í og úr nærum øllum Evropa.
• 1000 sms í alt at senda til og brúka í nærum øllum Evropa.
• Upp til 10GB data at nýta í nærum øllum Evropa.
Fríhald+ 32GB
Við hesum haldinum hevur tú fría talu, frítt sms og 32GB data at brúka í Føroyum umframt møguleikan at tosa, smsa og nýta data til, í og úr nærum øllum Evropa. Tú hevur:
• 40 tímar at ringja úr Føroyum og aðrar 40 tímar at ringja í og úr nærum øllum Evropa, USA og Kanada.
• 1000 sms í alt at senda til og brúka í nærum øllum Evropa, USA og Kanada.
• Upp til 10GB data at nýta í nærum øllum Evropa, USA og Kanada.
Nærum alt Evropa og Norðuramerika er:
Alaska, Amerikansku Jomfrúoyggjar, Andorra, Asorurnar, Belgia, Bulgaria, Danmark, Estland, Eysturríki, Finnland, Frankaríki, Gibraltar, Gotland, Grikkaland, Grønland, Guernsey, Hawaii, Holland, Ibisa, Isle of Man, Isle of Wight, Italia, Írland, Ísland, Jersey, Kanada, Kanarisku Oyggjarnar, Kekkia, Kosovo, Kreta, Kroatia, Kýpros (tann grikski parturin), Lettland, Liktinstein, Litava, Luksemborg, Madeira, Malta, Mallorka, Minorka, Monako, Norðurírland, Noreg, Ongland, Portugal, Pólland, Puerto Riko, Rodos, Rumenia, San Marino, Sardinia, Sisilia, Skotland, Slovakia, Spania, Sveis, Svøríki, Týskland, Ungarn, USA og Wales.


text:
Eirikur Lindenskov 07.09.2013 (06:53)
Hátíðarhalda brúnna um Streymin
Næsta fríggjadag fara tey í Sundalagnum at hátíðarhalda, at 40 ár eru liðin, síðani brúgvin um Streymin varð tikin í nýtslu. Frá 12. til 21. september eru mentanardagar í Sunda kommunu, og tiltakið við brúnnið verður partur av hesum.
Brúgvin um Streymin hevur havt sera stóran týdning fyri samferðluna í Føroyum. Hon knýtti Eysturoynna og Streymonna saman – og saman við Norðskálatunlinum, sum varð tikin í nýtslu í 1976, er hendan farleiðin meginæðrin í samferlsunetinum á meginlandinum.
Brúgvin, sum knýtur oyggjarnar saman, har sundið er smalast, er 220 metrar long, og 17 metrar høg. Siglingarrennan er 25 metrar breið.
Fríggjadagin verður brúgvafagnaðurin í sambandi við, at 40 ár eru liðin, síðan hon varð tikin í nýtslu. Í hesum sambandi hava stigtakararnir boðið Føroya Ellisakførum at verða við til fagnaðin við ellisakførum.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Sverri Egholm
27.01.2017 - 20:23
Mentan > Tónleikur > Tónleikakappingar
- Einki X Factor uttan ein føroying, segði Remee, tá Heed kom á pallin í X Factor í kvøld.
Jógvan Jacobsen, eisini nevndur Heed, slapp gjøgnum nálareygað frá fyrstu upptøkuroyndunum og víðari til sokallaða Five Chair Challenge.
Í kvøld var Five Chair Challenge fyri tey, sum eru yvir 23 ár, og tí var túrurin komin til fuglfirðingin, sum er búsitandi í Esbjerg.
Dómararnir vóru ikki serliga imponeraðir av framførsluni í kvøld. Remee helt, at tað var betri til upptøkuroyndina. Hann fekk tó ein stól. Stólurin er tó bert til láns í fyrsta umfari, tí um dómarin heldur, at onkur annar ger tað betri enn tey sum sita í stólunum, so kann hann skifta tey út.
Tað var tað, sum hendi hjá Heed, tí síðst í sendingini gekk tað ikki longur, og hann varð skiftur út.
Sostatt fara vit ikki at síggja nakran føroying í X Factor liveshow í ár.
Niðanfyri eru nøkur klipp frá í kvøld. Øll sendingin sæst her


text:
Meðan vit bíða
politikkur06-08-2018 - 10:43 - Jóanis Nielsen
Umleið 5.000 fólk í Føroyum liva í fátækraváða. Tað eru umleið líka nógv, sum tað hava verið tey seinastu nógvu árini.
Rættiliga nógv varð gjørt burturúr hesum til seinasta løgtingsval. Bæði fjølmiðlar og táverandi andstøðuflokkar vístu støðugt á, hvussu vánalig støðan var.
Vit minnast átakið ”Meðan við bíða” (undirforstaðið: ”Meðan vit bíða eftir eini nýggjari samgongu”). Ein nýggj samgonga skuldi fáa skil á hesum tingunum. Men okkurt bendir á, at vit bíða enn!
Í valskránni til løgtingsvalið segði Tjóðveldi, at flokkurin hevði eitt uppskot klárt at seta í verk beinanvegin, og at hetta fór at lyfta barnafamiljurnar uppum fátækramarkið. Javnaðarflokkurin lovaði eisini í síni valskrá at lyfta fólk úr fátækraváða. Veljarin fekk ta fatan, at komu hesir flokkarnir til valdið, so var tað ein farin tíð, at fólk í Føroyum livdu í fátækraváða.
Ikki so einfalt
Hetta við fátækraváða er ikki so einfalt, sum fjølmiðlarnir og táverandi andstøða gjørdu tað til. Vit rokna nevniliga við einum relativum fátækraváða. Tað vil siga, at fátækraváði er ein spurningur um, hvussu nógv tú tjenar í mun til onnur í samfelagnum. So hvørt sum lønirnar í landinum hækka, so hækkar eisini markið fyri, nær tú ert í fátækraváða.
Frá 2012 til 2016 hækkaði hetta markið 13.568 krónur. Tað vil siga, at tað ber til at vera farin 1.000 krónur upp um mánaðin og samtíðis vera farin frá ikki at vera í fátækraváða til at vera í fátækraváða.
Fólkatalið í Føroyum er eisini hækkað, so sjálvt um prosentparturin sum er í fátækraváða er lækkaður eitt lítið vet, so er talið á teimum sum eru í fátækraváða nøkunlunda tað sama. Í 2013 var talið 4.950 og í 2016 var tað 4.961 - altso 11 fólk fleiri.
Átøkini hjálptu lítið
Nýggjastu tølini hjá Hagstovuni viðvíkjandi fátækraváða eru frá 2016. Tað vil siga, at tølini vísa støðuna sum hon var, aftaná at barsilsfarloyvið var longt, aftaná at pensjónistar, sum bara høvdu fólkapensjón og Samhaldsasta, høvdu fingið meira, aftaná at lógin um familjuískoyti var broytt, aftaná at kringvarpsgjaldið var broytt, aftaná at skattalætti var givin til lág- og meðalinntøkur, aftaná at inngjaldið til egna eftirløn var lækkað, og aftaná at útgjaldið úr Samhaldsfasta var hækkað. Hetta vóru alt átøk, sum skuldu hjálpa teimum lægsløntu.
Aftaná at øll hesi tiltøkini vóru sett í verk, vóru framvegis fleiri enn 10% av Føroya fólki í fátækraváða.
Hava ikki loyst trupulleikan
Eg lasti ikki samgonguna fyri ikki at hava roynt at loyst henda trupulleikan. Men vit mugu tó staðfesta, at saman við ávísum fjølmiðlum, fyrigyklaðu tey fólkið áðrenn valið, at hesin trupulleikin var so sára einfaldur at loysa, og at tey fóru at loysa hann. Men enn er trupulleikin ikki loystur, og nógvir føroyingar í fátækraváða bíða enn.
Helgi Abrahamsen


text:
Fíggjarkreppan 2007-2009
Fíggjarkreppan 2007-2009 byrjaði í Amerika og í fyrstani varð hildið at hon fór at vera avmarkað til USA. Men av tí at peningaheimurin er "forbundin kør" breiddi kreppan seg skjótt til fíggjarmarknaðir kring allan heimin. Kreppan byrjaði í teimum framkomnu búskapunum (í USA), men hevur havt ringastu ávirkan á heimsins fátækastu londini.
Meira enn ein miljard fólk líða hungur í 2009 – og ongantíð áður hava tey verið so mong í tali, sigur ST-matvøru- og landbúnaðarstovnurin FAO. Færri íløgur og lakari hjálp fáa høvuðsábyrgdina fyri at alt fleiri fara svong til songar. Haraftrat hevur heimsumfatandi fíggjarkreppan lagt stein oman á byrðu.
Innihaldsyvirlit
Vaksandi fíggjarmarknaður[rætta | rætta wikitekst]
Seinastu mongu árini er fíggjarmarknaðurin vaksin almikið. Eftir 11. september í 2001 valdi amerikanski tjóðbankin, Federal Reserve, við Alan Greenspan á odda, at økja peningamongdina munandi í USA. Enski tjóðbankin valdi at fylgja somu kós og økti eisini pengamongdina. Hetta meta summi at vera startskotið til stóru fíggjarligu ekspansiónina seinnu árini. Við ríkiligum gjaldføri og lágari rentu á marknaðinum komu nýggj lánitilboð m.a. við avdráttarskoða og fíggjarstovnarnir gjørdust alt meiri ágangandi. Hesar ágangandi bankarnar kenna vit eisini m.a. úr Íslandi, sum hava virkað sum íløgubankar og framt stór keyp bæði í Føroyum, Bretlandi, Danmark og í øðrum londum.
Íbúðarmarknaðurin í USA í trupuleikum[rætta | rætta wikitekst]
Høvuðsorsøkin er gongdin á íbúðarmarknaðinum í USA. Amerika hevur munandi færri vælferðarskipanir enn londini í Evropu. Í staðin eru aðrar skipanir settar í verk. M.a. eru lógir settar í verk fyri at fáa privata marknaðin til at taka sær av nøkrum viðurskiftum. Millum hesar eru lógirnar frá 1977 og 1995, sum áleggja fíggjarstovnum at lata fólki lán, hóast tey møguliga ikki høvdu ráð til at gjalda lánini aftur. Hetta merkir, at álagt verður fíggjarmarknaðinum at taka ein váða upp á seg, sum hann annars ikki vildi havt tikið. Hesi lán eru millum tey, ið verða kallaði subprime-lán – altso eitt lán við størri váða fyri peningastovnin enn vanlig lán. Fyri at stýra váðanum best møguligt valdi fíggjarmarknaðurin at selja vánaligu lánini víðari saman við góðum lánum í einum "láni-pakka" har góð og vánalig lán verða "buntaði" saman og seld víðari á marknaðinum. Hetta eru sokallaðu CDO'irnar – Collateral Dept Obligations. Av tí at lánini eru buntaði saman er ringt at gjøgnumskoða júst hvat ein CDO inniheldur – hetta hevur verið við til at økt um óvissuna í skipanini. So hvørt sum likviditeturin øktist vuksu prísirnir á íbúðarmarknaðinum í stórum. Tá fólk seinni fáa trupuleikar við at gjalda lánini á íbúðunum, byrjar álitið á CDO'irnar at vikna og bankarnir gerast afturhaldandi við at veita hvørjum øðrum lán og likviditeturin á marknaðinum frystur fastur – gjaldføriskreppan er byrjað.Av tí at kreppan byrjar í íbúðarmarknaðinum við subprime-lánum bleiv hon fyrstu tíðina oftast rópt subprime-kreppan.
Bank run á Northern Rock[rætta | rætta wikitekst]
So hvørt sum bankarnir gerast støðugt meiri afturhaldandi við at lána hvørjum øðrum pening gerst tað eisini støðugt truplari at bankunum at halda virksemið koyrandi. Hetta frættist eisini millum fólk á gøtuni og fyri fyrstu ferð í 100 ár upplivir Onglandi eitt sokallað 'bank run' ella 'run on the bank', sum fær bankan Northern Rock at falla. Hetta hendir tá eitt stórt tal av bankakundum taka peningin hjá sær út úr bankanum, tí tey halda at bankin er um at fara á húsagang. Hetta virkar sum ein sjálvuppfyllandi profeti, tí so hvørt sum fólk taka peningin út úr bankanum gert trupuleikin hjá bankanum samsvarandi størri. At enda, 22. februar í 2008, tekur enski staturin um endan og Northern Rock verður yvirtikin.
Fannie Mae og Freddie Mac[rætta | rætta wikitekst]
Umframt lógirnar frá 1977 og 1995 eru eisini tveir hálvalmennir stovnar í USA, sum skulu veita lán til sethúsamarknaðin og sum við tíðini eru vaksnir til at hava uml. helvtina av øllum íbúðarmarknaðinum í USA. Hesir eru Federal National Mortgage Association, vanliga nevnt Fannie Mae, og Federal Home Loan Mortgage Corporation, vanliga nevnt Freddie Mac. So hvørt sum trupuleikarnir á íbúðarmarknaðinum vaksa, gerst alt truplari hjá Fannie Mae og Freddie Mac at klára sínar skyldur – tí eru hesir lánistovnarnir eisini millum ofrini í fíggjarkreppuni. 7. september 2008 tók amerikanska stjórnin yvir bæði Fannie Mae og Freddy Mac.
Íløgubankarnir hokna undan[rætta | rætta wikitekst]
Næstu ofrini eru sokallaðu íløgubankarnir. Tá óveður er á fíggjarmarknaðinum eru íløgubankarnir millum teir harðast raktu og hesaferð er einki undantak. Tí vóru íløgubankarnir Bear Stearns (17. mars 2008) og Lehman Brothers (15. september 2008) eisini skjótt at hoyra millum nøvnini á fíggjarstovnum í trupuleikum. Í Føroyum kenna vit lítið til íløgubankar. Okkara peningastovnar virkað sum vanligir bankar og ikki sum íløgubankar. Høvuðsvirksmið hjá einum íløgubanka er at lána pening á fíggjarmarknaðinum fyri at keypa og selja ognir og fyritøkur. Hetta merkir, at virksemið hjá íløgubankunum er serliga tengt at gjaldførinum á fíggjarmarknaðinum og at bankin serliga er førur fyri at tjena pengar tá ognirnar á marknaðinum hækka í virði. Tilsvarandi verri er at tjena pening og dríva fyritøkuna tá ognirnar á marknaðinum minka í virði og gjaldførið á marknaðinum minkar. Í dag hava íløgubankar kring heimin truplar tíðir – eins og vit kenna tað úr bankunum úr Íslandi. Hóast íslendsku bankarnir, mær vitandi, ikki formelt eru íløgubankar, líkist stórur partur av virkseminum tí hjá vanligum íløgubankum. 29. september í 2008 bleiv eisini Glitnir yvirtikin av íslendsku stjórnini. Millum kendastu íløgubankarnir í Amerika eru Morgan Stanley, Merrill Lynch, Bear Stearns, Lehman Brothers og Goldman Sachs. Av hesum eru summir farnir á heysin meðan aðrir eru givnir at reka íløgubankavirksemi fyri í staðin at reka vanligt bankavirksemi.
Tvinnar møguligar politiskar loysnir[rætta | rætta wikitekst]
Fyri at loysa upp fyri fíggjarkreppuni eru tvinnar møguligar politiskar loysnir. Man kann siga, at talan er um tveir ymiskar skúlar. Fyrri er moral hazard skúlin, sum sigur, at moralurin hevur størstan týdning og at stjórnin ikki eigur at bjarga bankum, tí hetta einans vil elva til at bankarnir fara at taka enn størri váða á seg framyir. Harumframt er sjónarmiðið, at hví skulu skattgjaldarnir taka um endan tá bankarnir hava uppført seg tápuliga? Vit kenna eisini sjónarmiðið sum: 'Lat falla tað sum ikki kann standa'. Hitt sjónarmiðið er systemic risk, sum heldur, at við at lata bankarnar fara er vandin at alt tað fíggjarliga systemið kann falla saman. Altso at bankarnir draga alt annað virksemi niður við sær – og harvið tað kapitalistisku skipanina. Út frá politikkinum hjá flestu londunum má man staðfesta, at systemic risk sjónarmiðið hevur yvirvágina. Flestu fíggjarstovnarnir, ið hava verið í trupuleikum, eru bjargaðir av stjórnunum í londunum og samstundis hava stjórnirnar valt at taka stóran part av váganum á seg – t.d. við at hækka innskjótaratrygdina.
Bjargingarpakkarnir fáa fylgjur[rætta | rætta wikitekst]
Aktión skapar reaktión sigur Newtonsa triðja lóg. Soleiðis er eisini við bjargingarpakkunum í fíggjarheiminum. Eftir at summar stjórnir hava bjargað nøkrum bankum eftir devisuni 'to big to fail', fær tað bankakundarnar at reagera. Eftir at Northern Rock og teir seks stóru írsku bankarnir eru bjargaðir og hava fingið statstrygdarnet undir sær, byrja fólk at flyta teirra pening út úr hinum peningastovnunum og yvir í teir statsgaranteraðu bankarnar. Í løtuni er tí ein peningastreymur úr Onglandi til Írland og úr útlendskum bankum í Írlandi og yvir í teir seks statstryggjaðu bankarnar. Hetta er bert eitt dømi um, at ikki einans veiku bankarnir merkja avleiðingarnar av fíggjarkreppuni, men at eisini sunnir og vælriknir bankar merkja fylgjurnar. Tað er tí eyðsæð, at skal ein bjargingarætlan til, má hon verða galdandi fyri allar bankarnar í einum landi í senn – ja helst fyri allar bankarnar í Evropu í senn. Tí kallaði franski forsetin, Nicolas Sarkozy, hinar stjórnarleiðarnar í Evropu saman í vikuskiftinum fyri at gera eina samlaða bjargingarætlan. Hetta miseyðnaðist sum kunnugt og tí valdu ymsu londini at gera hvør sín pakka.
Føroyski fíggjarheimurin og búskapurin[rætta | rætta wikitekst]
Danski bjargingarpakkin kann sigast at vera ein blandingur av 'moral hazard' og 'systemic risk skúlunum'. Ein partur av pakkanum er, at bankarnir sjálvir skulu gjalda 35 mia. kr. inn í ein trygdargrunn, sum skal tryggja innlánini í bankum, sum fara av knóranum. Um tapini í danska fíggjarheiminum gerast størri enn 35 mia. kr. traðkar staturin til og tryggjar restina. Danski bjargingarpakkin er eisini galdandi fyri føroysku bankarnar og tí vil hetta eisini tryggja føroyska fíggjarkervið í sama mun sum danskar bankar. At ein bjargingarpakki er gjørdur merkir ikki at bankarnir ikki kunnu fara á heysin. Hetta merkir einans, at tey sum hava pening í bankunum ikki koma til at missa nakað av innistandandi. Trygdin fyri at bankarnir – herundir eisini føroysku bankarnir – eru tryggir er, at teir eru væl riknir og ikki hava tikið óneyðugan váða á seg.
Føroysku bankarnir hava knappar 20 mia. kr. í útlánum, svarandi til uml 1,5 ferðir BTÚ. Til samanberingar hava íslendsku bankarnir uml. 10 ferðir íslendska BTÙ – tvs. um føroysku bankarnir høvdu havt sama lutfall sum íslendsku bankarnir høvdu útlánini verið uml. 140 mia. kr. Tað er eyðsæð, at føroysku bankarnir hava átikið sær minni váða enn t.d. íslendsku bankarnir. Samanumtikið er føroyska fíggjarkervið sunt og væl rikið. Sum er eru eingin tekin um at nakar føroyskur fíggjarstovnur fer av knóranum. Eingin trygd kann veitast fyri at hetta ikki hendir, men í og við at loftið av innskjótaragarantinum á kr. 300.000 er tikið av, er allur innistandandi peningur í føroyska bankakervinum tryggur.


text:
Leinkjur um tara:
Nýggjara Tangværket
Eldra Tangnetværket
AlgeCenter Danmark
Ein góð norsk yvirlitsrapport frá SINTEF, juni 2014: A new Norwegian bioeconomy based on cultivation and processing of seaweeds - Opportunities and R&D needs
fvg.fo er heimasíða, sum lýsir granskingar- og menningar-virksemið innan fiskivinnu, sum Fiskimálaráðið umsitir.
Fiskivinnuroyndir játtaði 19 nýggjar og 7 framhaldandi verkætlanir fyri 2017 (sí kunning um FVG2018)
Fiskivinnuroyndir játtaði 16 nýggjar og 7 framhaldandi verkætlanir fyri 2017 (sí kunning um FVG 2017)
Fiskivinnuroyndir játtaði 10 nýggjar og 4 framhaldandi verkætlanir fyri 2016 (sí kunning um FVG 2016)
Fiskivinnurroyndir játtaði 6 nýggjar og 5 framhaldandi verk-ætlanir fyri 2015 (sí kunning um FVG 2015)
Árið fyri í 2014 fingu 11 nýggjar verkætl-anir og 7 framhaldandi verkætl-anir játtan (sí Kunning um FVG 2014)


text:
-Eg geri tað, eg havi elskað alt lívið – at fiska, og hví skal eg ikki gera tað, hóast eg havi fylt 80 ár? Orðini eigur væl upplagdi og fryntligi toftamaðurin í Runavík, Jack Højgaard.
- Mær tørvar ikki at rógva út, men hví skal eg seta meg hendur í favn við hús, tá bæði hugur og orka enn er til at rúgva út? spyr Jack, tá hann av og á verður spurdur, hví hann enn er til útróðrar.
Í morgun var Jack og dróg nakrar gogguglúpar, sum standa í Álinum, sum er suðureystur úr Eystnesi. Hann fekk sjey kurvar, og var rímuliga væl nøgdur við tað.
Fyri góðari viku síðani var Jack, við glastrevjabáti sínum, Hellufossi, heilt úti við Sandoyarbankan og setti 25 stampar eftir longu. Hann fekk 1500 pund, sum er í minna lagið, tí tað eru knappir seks tímar at sigla hvønn vegin.
- Agnið var gamalt og so var tað tina upp einaferð og fryst aftur. Tað komst av tí, at eg skuldi fara herfyri, men startarin á motorinum gekk fyri, og tí mátti eg seta stamparnar inn aftur í frystigoymsluna, sigur Jack.
- Eg var burtur í eitt samdøgur, og tað er strævið hjá einum einsamallum manni. Eg fari bara tílíkar langar túrar, tá veðrið er gott og streymurin góður. Gud hevur givið mær góða heilsu, og hugurin er góður enn, so eg geri tað, eg havi hug til, sigur Jack lítillátin.
Mynd: Føroyska Sjómansmissiónin


text:
Sára Ryggshamar Nysted úr Suðuroyar Svimjifelag royndi seg fyri løtu síðani í 200 blandað, her á HM á stuttgeil 2016 í Windsor í Kanada.
Hon hevði ta ótakknemligu uppgávu at skula svimja á geil 0, sum á pappírinum spakuligasti svimjari í riðlinum, og vísti tað seg tíverri at síggjast aftur í svimjingini eisini.
2:21.23 er rættiliga fitt frá hennara føroyska meti á 2:16.52, um enn so skjótt sum bara hon, Poula Ø. Mohr og Elspa Mørkøre nakrantíð hava svomið, tá ið vit hyggja at føroyskum svimjarum av kvennkyni.
Nú er HM á stuttgeil so liðugt hjá Sáru, og bíða vit bara eftir at teir báðir Óli og Pál skulu royna seg í 1500 frí.
Hendan stevna hevur verið ókey væleydnað, tá ið vit hugsa um at Sára mikudagin setti stórt juniormet í 100 frí, og at Óli setti persónligt met í 200 frí. Men, tað hevði sjálvsagt verið frálíkt at fingið ein góðan avslutning á longsta teininum. Vit fáa at síggja.


text:
AB U21 hava tryggjað sær Føroyameistaraheitið
- Detaljer
- Høvundur: Kristian Dahl
-
Tað hevur gingið sum eftir ánni hjá U21 liðnum hjá AB í ár. Teir hava ligið í oddinum á FM bólkinum alt endaspælið, og við einum trivaligum 5-0 sigri á KÍ í næstseinasta leikumfarinum í Klaksvík í dag tryggjaðu teir sær at blíva Føroyameistarar áðrenn seinasta leikumfar. Lagið var gott á leikarum og venjaranum Allan Mørkøre aftaná dystin, og ikki sørt av veitslurómi var á vøllinum og í skiftingarúminum, har komandi FM heitið var feirað.
AB hevur nú 37 stig fyri 13 dystir, frammanfyri NSÍ, sum er nr. 2 við 30 stigum fyri 12 dystir.
Seinasti dystur verður mikudagin 17. oktober kl. 16.00 ímóti NSÍ á Argjum. Tá verður Føroyameistaralív inni í Vika!
Menninir hjá AB í Betri-deildini høvdu ein góðan dag í dag
- Detaljer
- Høvundur: Linda Michelsen
-
AB vann 1-0 á Víkingi á heimavølli í dag, og tað eru vit sera fegin um.
Leikarar og venjarar hjá AB vilja fegin takka stuðlunum fyri at teir sloppu niðan á Hotel Føroyar at yvirnátta og eta góðan mat, so teir vóru eyka væl fyri til dystin í dag.
Hetta var heilt víst ein av grundunum til tað góða úrslitið í dag.
Komandi dystir hjá AB
- Detaljer
- Høvundur: Linda Michelsen
-
Mikudagin 17.10.2018:
Heimadystir
U21 dreingir AB - NSÍ a kl. 16.00 (inni í Vika) (FM hjá AB verður hátíðarhildið)
Sunnudagin 21.10.2018:
Heimadystir
Betri-deildin menn AB - Skála kl. ? (inni í Vika)
Leygardagin 27.10.2018:
Útidystir
Betri-deildin menn EB/Streymur - AB kl. ? (í Hólmanum)
Gott samstarv millum AB og B71
- Detaljer
- Høvundur: B71
-
Samstarvið millum AB og B71 hevur verið sera gott hesi bæði síðstu árini, tá tað kemur til gentu- og kvinnufótbólt.
Hesar U18 genturnar hava í kvøld leikt sín seinasta dyst og vunnu 5-3 á B68. Fridrikka Clementsen skoraði 3 mál og Judith Rasmussen skoraði 2 mál.
Hjartaliga tillukku við góða úrslitinum og góða samstarvinum.
Fínur Suðuroyartúrur - lagið gott á liðnum
- Detaljer
- Høvundur: Kristian Dahl
-
Ikki so stutlligt at vera aftastir í Betri deildini, men tað eru vit ikki longur. Ein søtur 1-0 sigur, staðfestur í yvirtíðini, í dag sunnudagin 16. september, tá vit vunnu 1-0 á Suðringum á heimavølli teirra.
Lagið er gott á leikarum og viðhaldsfólkum ávegis norður við Smyrli í kvøld. Betri deildin 2019 er kanska ikki so langt burtur, sum tað annars eina løtu kundi verið líkt til.
Komandi sunnudag 23. september kemur 07Vestur á vitjan á Argjum. Hetta verður ein branddystur, og vit ætla ikki at lata 07 sleppa snikkaleysir. Hesin dysturin kann væl vísa seg at gerast avgerandi fyri okkum í hesum kappingarárinum.
Eftir er so eisini at vóna, at kappingin í 1. deild hættir seg eftir okkara vild, so at bert 1 lið flytir upp.
Vit gleða okkum til dystin komandi sunnudag.


text:
Øl er vælegnað í mati. Til dømis sum krydd, at útjavna fita, at marinera við, í sósir og annað.
Øl gevur matinum beiskleika frá humluni og ein søtan smakk frá maltinum. Men av tí at beiski og søti smakkurin eru ymiskir frá øl til øl, er ikki líkamikið, hvørja øl tú brúkar til matgerð.
Ljósar og lættar øl er vælegnaðar at brúka til lættar rættir. Myrk og sterk ølsløg hóska væl til sterkar rættir. Um rætturin er feitur, er best at velja eina sterka øl, sum til dømis sterkan pilsnara; hetta tí ein sterk øl er góð til tann feita smakkin.
Pilsnari
Ein løtt øl. Hóskar væl til fiskarættir og lættar suppur. Kann nýtast ístaðin fyri vatn í uppskriftini. Pilsnarin gevur rættinum kornsmakk og ein lættan beiksleika og søtan smakk, sum kann geva rættinum nakað eyka.
Sterkur pilsnari
Tann sterka ølin er góð til rættir, har korn, breyð ella søtar rávørur eru í, sum eitt nú chutney. Hendan ølin gevur matinum bæði søtleika og styrki.
Lagerøl
Tann myrka lagerølin hevur sterkari maltsmakk, og tí hóskar hendan seg væl at koyra í kryddaðar og sterkar rættir, sum ikki eru ov feitir. Kann eisini nýtast í søtum rættum, har t.d. chutney er í.
Hveitiøl
Ein løtt øl, sum við sínum frískleika og súra smakki hóskar væl til at dampa kræklingar og fisk við.
Portari
Ein beisk, men søt øl, sum hóskar væl at koyra í myrkar og saltar rættir. Portari hóskar eisini til sjokolátarættir
Vit vilja verða við til at fyribyrgja misnýtslu
Takk fyri at tú sjálvboðin vísir samleikaprógv


text:
Danjal av Rana 10.08.2015 (09:10)
Bjørn á Heygum í nýggjum flokki
Nýtt Sjálvstýri boðar nú frá, at Bjørn á Heygum í Havn, verður valevni fyri flokkin, tá løgtingsval verður.
Bjørn á Heygum hevur áður stilla upp til løgtingsval og tá fyri Sambandsflokkin, og var tingmaður í 4 ár.
Flokkurin skrivar í tíðindaskrivi, at Bjørn á Heygum millum annað hevur stóran áhuga í sjálvbjargnisstrembanini hjá Føroyum, umframt í fíggjar- og búskaparpolitikki og á vinnuliga og sosiala økinum. Honum dámar eisini væl, at Nýtt Sjálvstýri er ein hóvligur flokkur, og at flokkurin samstundis er grundleggjandi progressivur og nýskipanarsinnaður.
Bjørn á Heygum sigur í stuttari viðmerking, at tað er við góðum treysti at hann nú bjóðar seg fram sum valevni fyri Nýtt Sjálvstýri, og hann ferð at leggja dent á varandi menning og framburð fyri alt Føroya fólk.
Bjørn á Heygum var fyrstvaldur tingmaður hjá flokkinum, tá hann var valdur á ting í 1994. Hann fekk flest persónligar atkvøður, 646 atkvøður, hjá størsta flokkinum. Hann valdi tó ikki at stilla upp aftur í 1998.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
BankNordik
BankNordik er eitt sterkt fíggjarsamtak við bankavirksemi í Føroyum, Danmark og Grønlandi umframt tryggingarvirksemi og ognarmeklaravirksemi í Føroyum. Í 2018 starvast umleið 400 starvsfólk í BankNordik samtakinum spjadd yvir 5 deildir í Føroyum, 14 í Danmark og 1 í Grønlandi. BankNordik hevur høvuðssæti í Tórshavn og er børsskrásett á Nasdaq Copenhagen.
BankNordik (Føroya Banki) varð stovnaður í 1906. Frammanundan var ein annar peningastovnur í Føroyum, Føroya Sparikassi (nú Betri Banki). Í sambandi við bankakreppuna vóru Sjóvinnubankin og Føroya Banki lagdir saman í ein banka undir navninum Føroya Banki frá 1. januar 1994 at rokna. Nýggi bankin tók búmerkið hjá Sjóvinnubankanum og navnið hjá Føroya Banka.
Í 2007 varð grafiski samleiki bankans endurskoðaður, og Føroya Banki gjørdi av at lata seg í nýggjan búna við nútímans grafiskari útsjónd. Búmerkið við gamla sjómanninum fór í søguna, men navnið Føroya Banki varð varðveitt. Høvuðsliturin gjørdist bláur, og navnið varð nú skrivað við hvítum á eina svarta tíðarlinju.
Á ársaðalfundi bankans tann 29. mars 2010 varð avgerð tikin um at broyta navn bankans til BankNordik. Sjálvt navnaskiftið fór fram tann 1. september 2010. Nevnd og stjórn mettu navnabroytingina vera ein natúrligan og týdningarmiklan lið í menningini av bankanum, og við nýggja navninum varð landafrøðiliga og strategiska víðkanin av virkisøki bankans endurspeglað. Felags navn og samleiki á øllum marknaðum styðjar uppundir strategi bankans um at vera ein sterkur viðleikari í útnorðri og Danmark.
Stjóri í BankNordik er Árni Ellefsen og nevndarforkvinna er Stine Bosse.
Innihaldsyvirlit
Børsskráseting[rætta | rætta wikitekst]
Tann 2. mai 2006 samtykti Løgtingið uppskot frá táverandi fíggjarmálaráðharra um at einskilja Føroya Banka. Fíggingargrunnurin frá 1992 átti undan børsskrásetingini 99,4% av bankanum. Aftan á søluna eigur Fíggingargrunnurin 33,4%. Føroya Banki kom á tann danska (Københavns Fondsbørs) og íslendska (ICEX) virðisbrævamarknaðin tann 26. juni 2007.dfsdf
Bankakreppan í 90'unum og bankamálið[rætta | rætta wikitekst]
Búskaparkreppan í Føroyum fyrst í 90'unum hevði við sær, at bæði Sjóvinnubankin og Føroya Banki vóru fyri stórum bakkøstum og komu tí í fíggjarligar trupulleikar. Tann 6. oktober 1992 verður kunngjørt, at landstýrið saman við donsku stjórnuni vildi bjarga Sjóvinnubankanum undan húsagangi. Allur partapeningurin í Sjóvinnubankanum var um at vera horvin, so fíggingin varð veitt við, at Fíggingargrunnurin frá 1992 sprændi pening í Sjóvinnubankan. Fíggingargrunnurin gjørdist tískil størsti eigarin í Sjóvinnubankanum.
Trupulleikarnir í Føroya Banka førdu eisini við sær, at nýggjur partapeningur mátti teknast. Her var tað størsti partaeigarin í Føroya Banka - Danske Bank - sum teknaði partapeningin. Danske Bank átti nú 82% av partapeninginum.
Ein býtishandil millum Fíggingargrunnin og Danske Bank bleiv gjørdur 22. mars 1993, har Danske Bank "seldi" 52% av partabrøvunum í Føroya Banka til Fíggingargrunnin, sum rindaði við at geva Danske Bank 30% av partapeninginum í Sjóvinnubankanum og 3,12 mió. kr í reiðum peningi. Avtalan bleiv góðkend bæði av landstýrinum og donsku stjórnini. Fíggingargrunnurin frá 1992 og Danske Bank býttu soleiðis váðan sínámillum. Hesin býtishandilin gjørdist seinni til tiltiknað bankamálið.
Fíggingargrunnurin kundi ikki eiga tveir bankar, sum kappaðust ímóti hvørjum øðrum, og tí vórðu bankarnir lagdir saman í 1994.
Sí eisini[rætta | rætta wikitekst]
Stjórar í BankNordik (og Føroya Banka og Sjóvinnubankanum) frá 1906 til d.d.
Keldur[rætta | rætta wikitekst]
- Jørn Astrup Hansen og Jóan Pauli Joensen: Føroyar og bankarnir í 100 ár; Føroya Banki, Tórshavn 2006


text:
Tíðindaskriv frá Svimjisambandi Føroya
Komandi vikuskifti fara 8 føroyskir svimjarar at kappast á Norðurlendsku Meistarastevnuni fyri Ung, sum verður í Drammen í Noregi. Hetta er kapping millum norðurlendsku svimjitjóðirnar annaðhvørt ár, fyri aldursbólkin beint undir junioraldur. Og útlitini eru góð, nú føroysku svimjararnir sambært tilmeldingartíðunum liggja til at kunna vinna bæði gull, silvur og bronsu.
[Turið, Guðrun og Tanja á Small States 2010 herfyri]
Kappast verður leygardag og sunnudag 3. og 4. juli 2010, í Drammensbadet í býnum Drammen í Noregi. Hetta er rættiliga nýggj høll, tikin í nýtslu tann 1. september 2008, sum umfatar heilar 9 svimjihyljar, íroknað 50 og 25 metra hyljar bæði uttandura og innandura, vatnland, vælveruhyljar og frálæruhyljar.
Føroyski hópurin eru hesi:
- Sofus Bech úr Suðuroyar Svimjifelag: 200 og 400 frí, umframt 200 firvald
- Turið S. Christiansen úr Ægir: 50, 100 og 200 bringu
- Cecilia Eysturdal úr Ægir: 200, 400 og 800 frí
- Magnus Jákupsson úr Havnar Svimjifelag: 50, 100 og 200 rygg, 50 og 100 firvald, 100 frí og 200 blandað
- Guðrun Mortensen úr Suðuroyar Svimjifelag: 50 og 100 frí, 50 og 200 rygg
- Erna Katrin Olsen úr Suðuroyar Svimjifelag: 200, 400 og 800 frí
- Heðin L. Olsen úr Ægir: 50 og 100 frí, og 50 firvald
- Tanja Skaalum úr Suðuroyar Svimjifelag: 50, 100 og 200 bringu
Av hesum hevur serliga Magnus Jákupsson góðan kjans at vinna heiðursmerki, nú hann sambært tilmeldingartíðunum liggur til gull í 50 rygg og firvald, silvur í 100 rygg og firvald, og gull í 200 rygg. Tanja Skaalum liggur til at vinna bronsu í 50 bringu, og Cecilia Eysturdal hevur svomið eina tíð í 800 frí herfyri sum bendir á at eitt silvurheiðursmerki kann vera í eygsjón eisini hjá henni.
Sum heild eru tey 8 sambært styrkismetingini rættiliga væl við í kappingini, ímóti teimum bestu ungu svimjaranum úr Noregi, Danmark, Finnlandi, Svøríki, Íslandi og Estlandi. Tey hava ein lítlan veikleika við tað at kappast verður í 50 metra svimjihyli, sum tað sum kunnugt ikki finst nakar av í Føroyum. Men hinvegin hava tey øll verið uttanlanda í ár, á Reykjavík International og aðrastaðni, at fyrireika seg til millum annað hesa stevnu.
Venjarar á ferðini eru Sonni Eliasen og Jón Bjarnason. Ferðaleiðari er Maria Danielsen.
Til ber at fylgja við á www.svimjing.com, umframt á www.medley.no. Norðmenn skipa millum annað fyri ‘live timing’ frá stevnuni, so at tað fer at bera til at fylgja við úrslitunum so hvørt sum tey svimja.
Vegna Svimjisamband Føroya
Rókur í Jákupsstovu


text:
Starvsmannalógin varð upprunaliga gjørd í Danmark, tí skrivstovu- og handilsfólk vóru ikki líka væl vard av sáttmálum sum onnur starvsfólk. Danska stjórnin setti tí donsku starvsmannalógina í gildi í 1938.
Fyrsta og einasta føroyska lógin er sett í gildi í 1958 eftir áheitan frá Starvsmannafelagnum. Ein nevnd varð sett at gera uppskot til starvsmannalóg, og hon mælti til, at ”lóg verður givin, bygd eftir líknandi reglum sum í Danmark”. Landsstýrið tá tók undir við hesum og legði uppskotið fyri løgtingið, sum samtykti uppskotið.
Fyri at starvið skal vera eitt starvsmannastarv skal:
- Arbeiðið vera av einum ávísum slag
- Viðkomandi persónur hava tætt tilknýti arbeiðsplássið. Úrskurður í Føroya Rætti BS1178/1994 staðfesti: “at en ansat kan anses for funktionær, når vedkommende beskæftiges omkring halvdelen af normal arbejdstid, ligesom der er dom for, at 4 timer 5 dage om ugen (20 timer) kan medføre funktionærstatus”.
- Persónurin vera í einum starvsyrki. Hetta merkir, at løntakarin er undir fyristíling arbeiðsgevarans
Sløgini av størvum, sum er fevnd av starvsmannalógini, eru:
1. Persónur, sum starvast í handli, á skrivstovu ella á vørugoymsluavgreiðslu, sum kann setast javnbjóðis
2. Persónur, hvørs starv er at veita tekniska ella kliniska hjálp, sum ikki kemur undir handverk ella ídnað, og hartil aðrir persónar í arbeiði, sum kann setast javnbjóðis.
3. Persónur, hvørs starv bara ella fyri tað mesta arbeiðsgevarans vegna er at hava eftirlit við útinningini av annans arbeiði
4. Persónur, hvørs arbeiði fyri tað mesta er av sama slag um tilskilað undir 1) og 2).
Starvsmenn fáa løn undir sjúku frá fyrsta degi at rokna. Ein starvsmaður kann sigast upp vegna sjúku við vanligari uppsagnarfreist ella sambært 120 daga regluni. Fyri at brúka 120 daga regluna skal hetta vera ásett í skrivligum sáttmála. 120 daga reglan merkir, at starvsmaður kann sigast upp við ein mánað freist, tá ið starvsmaður teir seinastu 12 mánaðirnar hevur tikið ímóti løn undir sjúku í 120 dagar tilsamans. Uppsøgnin er bara gildug, um hon verður givin beint eftir teir 120 sjúkradagarnar, og meðan starvsmaður framvegis er sjúkur. Hon missir ikki sítt gildi av, at starvsmaður er komin aftur í starvið, eftir at uppsøgnin er givin.
Uppsøgn frá starvsmanni skal gevast við ein mánað freist fyri starvslok seinasta dag í einum mánað, tó kann í sáttmála ásetast longri uppsagnarfreist fyri starvsmann treytað av, at uppsagnarfreistin frá arbeiðsgevaranum verður longd samsvarandi. Verður starvsmaður uppsagdur, sí uppsagnartíðina í talvuni niðanfyri:
Um avtalað er, at arbeiðið er bert fyribils ella sum roynd, og at hesi viðurskifti vara ikki longur enn tríggjar mánaðir, er ongin uppsagnartíð. Skylduna av prógva, at tílík avtala er gjørd, hevur arbeiðsgevarin. Mælt verður tó til, at arbeiðsgevarin avtalar eina uppsagnartíð, til dømis eina viku.


text:
- Tíðindi, mentan og ítróttur
Frans pávi fordømir tveir kilenskar prestar
Francisco José Cox Huneeus, erkibiskupur, og Marco Antonio Órdene Fernández, erkibiskupur, eru báðir dømdir úr kjóla og kraga av Frans páva.
Vatikanið boðaði frá hesum, eftir at pávin og forsetin í Kili høvdu fundast leyardagin. Fundurin var liður í ætlanunum at basa kynsligum ágangi móti børnum í Kili.
Pávin tók avgerðina hósdagin 11. oktober, og avgerðin er endalig og kann ikki broytast, stendur í fráboðanini.
Meira enn 100 prestar í Kili eru lagdir undir at hava framt kynsligan ágang móti børnum, og allar ákærur verða kannaðar. Tað skrivar bretska kringvarpið.
Mongu skuldsetingar ávirka katólsku kirkjuna. Í september kom ein kirkjufrágreiðing undan kavi, sum avdúkaði at 3.600 børn í Týsklandi vóru misbrúkt av katólskum prestum millum 1946 og 2014.
Og í juli varð ein australskur biskuppur dømdur sekur fyri at hava vart kynsligan ágang móti børnum.
Í august skrivaði Frans pávi eini boð til allar heimsins katolikkar, har hann fordømdi barnamisnýtslu. Hann segði seg skammast av, at katólska kirkjan ikki hevur verið før fyri at gera upp við teir prestar, sum hava framt ótespilig siðabrotsverk.
Sí eisini